15 верасень 2021, 18:06\nНамесьнік старшыні БНФ «Адраджэньне» Юрась Меляшкевіч прадстаўляў арганізацыю ў Вярхоўным судзе\nСуд вынес пастанову аб прыпыненьні разгляду пазову аб ліквідацыі арганізацыі, пададзенага Міністэрствам юстыцыі 27 ліпеня, паведамляе «Новы час».\nЯк расказаў намесьнік старшыні БНФ «Адраджэньне» Юрась Меляшкевіч, які прадстаўляў у судзе інтарэсы арганізацыі, падставай для прыпыненьня разгляду справы была пададзеная з боку арганізацыі скарга на раней вынесенае ёй пісьмовае папярэджаньне.\n«Месяц таму, калі мы атрымалі ад Вярхоўнага суду паведамленьне пра пазоў Міністэрства юстыцыі аб ліквідацыі ГА БНФ „Адраджэньне“, то ўпершыню даведаліся, што нашай арганізацыі яшчэ 14 ліпеня Мін’юст вынес пісьмовае папярэджаньне. Менавіта невыкананьне патрабаваньняў таго папярэджаньня пакладзена ў падмурак позвы аб ліквідацыі».\nПа яго словах, вывучыўшы пісьмовае папярэджаньне, у арганізацыі знайшлі яго «неабгрунтаваным». У сувязі з гэтым падалі скаргу ў Вярхоўны суд, які мусіць разгледзець яе ў іншым працэсе.\nВывучыўшы аргумэнты адказьніка, судзьдзя Вярхоўнага суду Рыма Філіпчык пастанавіла прыпыніць разгляд справы аб ліквідацыі ГА БНФ «Адраджэньне» да таго часу, як суд вынесе рашэньне па скарзе, пададзенай арганізацыяй на пісьмовае папярэджаньне.\nБНФ «Адраджэньне» — адно з найстарэйшых грамадзка-палітычных аб’яднаньняў Беларусі. Заснаваная ў 1988 годзе на пасяджэньні Аргкамітэту БНФ, арганізацыя была зарэгістраваная як агульнанацыянальнае грамадзкае аб’яднаньне ў 1991 годзе, да 1999-га мела назву Беларускі Народны Фронт «Адраджэньне».\nАб’яднанне структурна-юрыдычна адасобленае ад Партыі БНФ, хоць склад кіраўніцтва палітычнай партыі і руху ідэнтычны. Старшыня абедзьвюх арганізацый — Рыгор Кастусёў, які цяпер пад вартай у СІЗА КДБ. Супадае і склад Сойму як кіроўнага органу.


Гісторыя Ўшачаў — Вікіпэдыя\nКасьцёл і кляштар дамініканаў, абмеры 1833 году\nУшачы — даўняе магдэбурскае места гістарычнай Полаччыны, якое пэўны час было цэнтрам рэгіёну. Галоўную тутэйшую славутасьць — касьцёл Сьвятога Гераніма і кляштар дамініканаў (1796), пры якім дзейнічалі школа і шпіталь, — зьнішчылі ў два этапы: сьпярша ў 2-й палове XIX ст. расейскія ўлады загадалі разабраць мураваны кляштарны корпус, а па апошняй вайне савецкія ўлады зруйнавалі будынак касьцёла. Да нашага часу захаваўся нэагатычны касьцёл Сьвятога Лаўрэна (1913).\nУ 1624 годзе маёнткам Ушачы валодаў Юзэф Кляноўскі, стольнік полацкі. На 1667 год маёнтак складаўся з трох вёсак; тут была прыстань і карчма, дзейнічалі царква і манастыр, рэгулярна праводзіліся 2 кірмашы. Наступным гаспадаром Ушачоў у 1672 годзе стаў Давыд Радзімінскі Францкевіч, які ў 1677 годзе разам з жонкай заснаваў у мястэчку базылянскі манастыр. Пазьней мясьцінай валодалі Шчыты, Жабы, Плятэры.\nПа першым падзеле Рэчы Паспалітай (1772) Ушачы сталі сталіцай рэшты Полацкага ваяводзтва, якая засталася ў Рэчы Паспалітай. Тут зьбіраліся павятовыя соймікі. У 1787 годзе дамініканы збудавалі ў месьце двухпавярховы мураваны кляштар, а таксама заклалі школку на 6 клясаў.\nПраект маскоўскай перабудовы касьцёла дамініканаў, 1888 год\nУ выніку другога падзелу Рэчы Паспалітай (1793) Ушачы апынуліся ў складзе Расейскай імпэрыі, дзе сталі заштатным местам Лепельскага павету. У 1805 годзе статус паселішча панізілі да мястэчка, цэнтру воласьці Віцебскай губэрні. У вайну 1812 году тут на кароткі час спыняўся аддзел расейскага генэрала Вітгенштэйна, было некалькі сутычак з францускімі войскамі, пра што як памяць засталіся курганы. На думку доктара гісторыі, прафэсара, дырэктара Цэнтру напалеонаўскіх дасьледаваньняў Фэрнанда Бакура, ува Ўшачах з 22 на 23 ліпеня начаваў імпэратар Напалеон Банапарт. На 1846 год у мястэчку было 22 двары, працавалі вадзяны млын, 2 карчмы.\nУ 1863 годзе дзеля здушэньня нацыянальна-вызвольнага паўстаньня расейскія ўлады зачынілі касьцёл і кляштар дамініканаў ува Ўшачах разам з 3 касьцёламі ў ваколіцах мястэчка (Кублічы, Чашнікі і Палюдовічы) Пры закрыцьці каталікам дазволілі вынесьці ўсе касьцёльныя рэчы, якія зь вялікай працэсіяй перавезьлі да Селішча. На 1880 год ува Ўшачах працавалі вінакурны завод, млын, былі 2 царквы, касьцёл, 18 крамаў, 3 юдаісцкія малітоўныя школы. У 1890 годзе ў мястэчку адкрылася царкоўнапрыходзкая школа. Паводле выніка перапісу (1897) тут было 170 двароў, працавалі гарбарны і паташны заводы, млын, лячэбніца, аптэка, 16 крамаў, 8 шынкоў, заезныя дамы.\nКасьцёл Сьвятога Гераніма, 1941 год\nУ пачатку XX ст. Ушачы ня мелі палітычнага або гандлёвага значэньня. Тутэйшая парафія мела 1600 вернікаў, 13 мяшчанскіх двароў, рэшта — арандатарская шляхта. Насельніцтва займалася пераважна земляробствам і часткова сплавам лесу, карыстаючыся добрымі воднымі камунікацыямі. Эканамічны стан істотна пагаршаўся, таму шмат маёнткаў пераходзіць у рукі чужынцаў. У 1905 годзе па рэлігійнай лібэралізацыі ў Расейскай імпэрыі распачаліся масавыя звароты па вяртаньне касьцёла і кляштару дамініканаў каталікам. У адказ на гэта расейскія ўлады пачалі праводзіць у колішнім касьцёле набажэнствы Маскоўскага патрыярхату. Неўзабаве вернікі-каталікі атрымалі зацьверджаньне філіі. Набажэнствы адпраўляліся спачатку ў малой драўлянай капліцы на цьвінтары, якая, згарэла ў 1911 годзе. Першым пробашчам па адкрыцьці філіі на працягу двух гадоў быў ксёндз Кілбаса. У 1908 годзе местачкоўцы дамагліся дазволу на будаваньне новага касьцёла, аднак ім бракавала фундушаў. Касьцёльныя ўлады з сродкаў рэзэрвовага капіталу вылучылі дапамогу памерам у 1000 рублёў, пан Рэўт склаў увесь свой капітал 14 000 рублёў, вялікую суму грошай ахвяравала пані Івашэўская. Новы касьцёл збудавалі ў гатычным стылі. Па ксяндзы Кілбасы парафію ўзначаліў ксёндз Шылінскі, які энэргічна працягваў будоўлю. Па ім касьцёл будаваў ксёндз Баркоўскі, пры якім набажэнствы ў новым храме адпраўляліся ўжо на часовым алтары. Да Ўшацкай парафіі належала гатычная капліца ўва Ўхвічах, маёнтку сям’і Івашэўскіх. Капліцу пад тытулам Сьвятога Тадэвуша фундаваў Аркадзь Лубенскі ў 1861 годзе. Ягоная сястра, пані Івашэўская, была вядомай у акрузе філянтропкай. Яна не карысталася маёнткам, а частку свайго капіталу ахвяравала на сельскагаспадарчую школу для сялянаў, складала значныя грошы на выхаваньне беднай моладзі, актыўна ўдзельнічала ў працы Полацкага таварыства дабрачыннасьці.\n25 сакавіка 1918 году згодна з Трэцяй Устаўной граматай Ушачы абвяшчаліся часткай Беларускай Народнай Рэспублікі. 1 студзеня 1919 году згодна з пастановай І зьезду КП(б) Беларусі яны ўвайшлі ў склад Беларускай ССР, у Лепельскі павет («падраён») Віцебскага раёну, аднак 16 студзеня Масква адабрала мястэчка разам зь іншымі этнічна беларускімі тэрыторыямі ў склад РСФСР. У 1924 годзе Ўшачы вярнулі БССР, дзе яны сталі цэнтрам раёну Полацкай, з 1935 году Лепельскай акругі. У 1938 годзе паселішча атрымала афіцыйны статус пасёлку гарадзкога тыпу, у Віцебскай вобласьці. На 1941 год ува Ўшачах было 600 двароў.\nУ Другую сусьветную вайну з 7 ліпеня 1941 да 29 чэрвеня 1944 году мястэчка знаходзілася пад нямецкай акупацыяй. Згодна з афіцыйнай савецкай статыстыкай, немцы зьнішчылі тут 735 чалавек. У канцы верасьня 1942 году партызаны разьбілі мясцовы нямецкі гарнізон і занялі Ўшацкі і суседнія зь ім раёны, утварылася Полацка-Лепельская партызанская зона. У сьнежні 1943 — красавіку 1944 году ва Ўшачах дысьляцыраваліся штабы Полацка-Лепельскай апэратыўнай групы ЦК КП(б)Б і Беларускага штабу партызанскага руху, партызанскай брыгады імя В. Чапаева. Тут разьмяшчалася падпольная друкарня, дзейнічалі партызанскі тэлефонны вузел, электрастанцыя, лесазавод.\nЗ 1944 году Ўшачы знаходзілся ў Полацкай, а з 1954 году — у Віцебскай вобласьці. У 1962—1966 гадах у Лепельскім раёне. У 1982 годзе ў мястэчку збудавалі аўтавакзал, адкрыўся музэй. 26 ліпеня 2002 году адбылося афіцыйнае зацьверджаньне гістарычнага гербу Ўшачаў, а 28 лютага 2011 году — сьцяга мястэчка.\nПляц Рынак. Касьцёл Сьвятога Гераніма, 1908 год\nПаштовая кантора, 1910-я\nКасьцёл Сьвятога Лаўрына, 1913 год\nКасьцёл Сьвятога Лаўрына, да 1920 году\nВуліца Царкоўная, да 1920 году\nВуліца Царкоўная. Касьцёл Сьвятога Гераніма, да 1920 году\nВуліца Школьная. Сынагога, 1920-я\nВуліца Полацкая, 1920-я\nВуліца Далецкая, 1920-я\nВуліца Далецкая, 1930-я\nВуліца Падалецкая. Царква, 1930-я\nЦарква па перабудове, 1930-я\nПляц Рынак. Касьцёл Сьвятога Гераніма, 1930-я\n^ Гісторыя: дарэвалюцыйны пэрыяд на Прыдзвінскі крайн: Гісторыя і сучаснасць\nГісторыя Ўшачаў — сховішча мультымэдыйных матэрыялаў\nАтрымана з «https://be-tarask.wikipedia.org/w/index.php?title=Гісторыя_Ўшачаў&oldid=2129686»\nГэтая старонка апошні раз рэдагавалася 4 траўня 2020 году ў 21:50.


02 сьнежань 2017, 16:30\nСабчак напісала: «Са славутым лордам Бэлам, які працаваў з самой Маргарэт Тэтчэр, дамаўляемся пра міжнародную падтрымку кампаніі».\nТым часам вядома, што PR-кампанія Bell Pottinger, якой вадлодае Бэл, была ў верасьні сёлета выключаная бяз права аднаўленьня цягам пяці гадоў з Брытанскай асацыяцыі PR-кансультантаў (PRCA) у выніку скандалу, выкліканага працай кампаніі ў Паўднёвай Афрыцы.\nАсацыяцыя абвінаваціла Bell Pottinger у неаднаразовым парушэньні статуту арганізацыі, кодэксу карпаратыўнай этыкі і распальваньні расавай нянавісьці.\nЛорд Бэл і Беларусь\nУ сьнежні 2012-га ў інтэрнэце зьявілася справаздача кампаніі лорда Бэла Chime Communications зь Вялікай Брытаніі аб працы для паляпшэньня іміджу Беларусі на міжнароднай арэне ў 2008–2009 гадах. Зь беларускага бюджэту за гэты піяр мелася быць заплачана 10 мільёнаў эўраў.\nЛорд Тымаці Бэл\nКантракт беларускага ўраду з лордам Бэлам дзейнічаў адзін год. Ён быў падпісаны ў ліпені 2008 году, а 16 жніўня з турмы быў вызвалены экс-кандыдат на выбарах прэзыдэнта Аляксандар Казулін. Вызваленьне палітвязьняў лорд Бэл назваў адной з прычынаў тагачаснага паляпшэньня іміджу Беларусі і зьняцьця некаторых міжнародных санкцыяў.\nЗ працай лорда Бэла зьвязвалі рашэньне Аляксандра Лукашэнкі браць з сабой у афіцыйныя міжнародныя паездкі малодшага сына Мікалая.\nРаней лорд Бэл прызнаў, што PR-кампанія Bell Pottinger Group, якая ў 2008–2009 гг. працавала для паляпшэньня іміджу Беларусі і Аляксандра Лукашэнкі на Захадзе, атрымлівала ганарары выключна ад ураду Беларусі.\nНагодай выключыць кампанію з Асацыяцыі сталі абставіны працы Bell Pottinger на паўднёваафрыканскую кампанію Oakbay Capital. Апошняя належыць сямʼі паўднёваафрыканскіх бізнэсоўцаў індыйскага паходжаньня Гупта. У 2016 годзе адзін з братоў Гупта — Атул — увайшоў у лік найбагацейшых людзей Паўднёвай Афрыкі. Сямʼя Гупта падтрымлівае шчыльныя сувязі з урадам прэзыдэнта Джэйкаба Зумы. Як сьцьвярджаюць, сямʼя ўплывае на прызначэньне міністраў ды іншых высокіх чыноўнікаў.\nБрытанскія піярнікі з Bell Pottinger прыклалі высілкі, каб адцягнуць увагу грамадзкасьці ад сямʼі Гупта і яе сувязяў з кіраўніцтвам краіны ды пераключыць на іншыя праблемы. У прыватнасьці, на праблему «засільля белага капіталу» у краіне. Кампанія вялася ў тым ліку праз сацыяльныя сеткі пад гэштэгам #WhiteMonopolyCapital (манаполія белага капіталу).\nУ ліпені сёлета пасьля пачатку расьсьледаваньня Асацыяцыі PR-кансультантаў генэральны дырэктар Bell Pottinger Джэймс Гэндэрсан публічна выбачыўся за дзейнасьць кампаніі ў Паўднёвай Афрыцы. А ў мінулыя выходныя, не чакаючы публікацыі вынікаў расьсьледаваньня, Джэймс Гэндэрсан падаў у адстаўку.\nBell Pottinger была заснаваная ў 1998 годзе лордам Тымаці Бэлам, які ў 70-х гадах быў дарадцам Маргарэт Тэтчэр. Фірма мае шырокія сувязі і нярэдка брала як кліентаў неадназначных асобаў. У ліку яе былых кліентаў — Аўгуста Піначэт, Барыс Беразоўскі, Аляксандар Лукашэнка, жонка прэзыдэнта Сырыі Асма Асад.


Добра спружынны матрац кампаніі\nДЗЕЦЯМ патрэбен матрац?\nАдказ: Да !!\nкожнае дзіця'S фізічнага пароль адрозніваецца, розніца паміж высокім і нізкім утрыманнем тлушчам і фізічным станам робіць іх патрабаванне да матрац different.But папулярных дзецям'S матрац дызайн усё яшчэ можа'т клапаціцца аб кожным дзіцяці'S патрэбы.\nЯк наладзіць дзяцей'S матрацы\nЛёгкі матрац выраблены з успененага паліурэтана (ПУ) матэрыялу, які не стварае канаўкі, хвалі або часціцы, і некаторыя з вертыкальнымі паветранымі праходамі ўнутры. Куты матраца, як правіла, прытрымліваліся з больш жорсткай губкай.\nLatex- спружынны матрац\nЯдро складаецца з латекса і вясны, тонкіх і цяжкія. Латэкс можа быць вельмі раўнамерна мяккім пад ціскам; какосавыя валакна, як правіла, цяжка і воздухопроницаемой. Спалучэнне гэтых двух будзе лепш з пункту гледжання эластычнасці, паветрапранікальнасці і падтрымкі.\nЛатекс койра матэрыял больш зручны і трывалы,Некалькі паказвае звярнуць увагу на пры куплі:\nМяккія матрацы і жорсткія матрацы падтрымліваюць дзіця добра. Таму, калі бацькі выбіраюць матрац, важна, каб убачыць, калі матрац адпавядае дзіцяці'ева форма цела. Не патануць занадта глыбока або занадта дробна пасля лежачы.\nДля дарослых, ілжывае становішча часам мае сэнс для розных частак цела, але не для немаўлятаў і дзяцей малодшага ўзросту. Паколькі дзіця святло і пазваночнік прама, няма неабходнасці аказваць падтрымку або дапамогу ў пэўных частках цела падчас сну.\nВажна выбраць стабільны матрац кут. Гэта, каб дзеці хадзіць на ложку, скачкі, стоячы, калі яны стаяць, або слізгацення ў шчыліну паміж матрацам і ложкам. для латекс какос матрацы Акрамя гэтага, таму што ядро з'яўляецца вельмі моцным і не павінна быць ўзмоцнена.\nУ Фошань, Synwin матрац выбар добры, каб выбраць ідэальны матрац. Ён мае 120 мадэляў для choosing.Domestic і экспарту.\nАдрас: Synwin прамысловая зона Huasha дарога, Шышанаў, Foshan высокатэхналагічныя зоны, Гуандун, Кітай.\nПЕРЕД 43-й міжнароднай мэблі справядлівай, вясновы матраца эксперт\nКалі пластыкавая плёнка на матрацы рвацца? ДАЛЕЙ


Валерый Міцкевіч: Толькі народ нашай краіны мае права вызначаць свой лёс | zviazda.by\nХатняя старонка » Палітыка » Парламент » Валерый Міцкевіч: Толькі народ нашай краіны мае права вызначаць свой лёс\n«Для правядзення выбараў створаны ўсе неабходныя ўмовы. Перш за ўсё, створана трывалая заканадаўчая база, — заявіў намеснік старшыні Палаты прадстаўнікоў Нацыянальнага сходу Рэспублікі Беларусь Валерый Міцкевіч на сустрэчы з групай міжнародных назіральнікаў ад Міжпарламенцкай Асамблеі дзяржаў — удзельніц Садружнасці Незалежных Дзяржаў. — Дзейнічае Выбарчы кодэкс, палажэнні якога адпавядаюць міжнародным абавязкам Рэспублікі Беларусь, у тым ліку і Канвенцыі аб стандартах дэмакратычных выбараў, выбарчых правоў і свабод у дзяржавах — удзельніцах СНД».\nВіцэ-спікер ніжняй палаты беларускага парламента паведаміў міжнародным назіральнікам, што Цэнтральнай камісіяй Рэспублікі Беларусь па выбарах і правядзенні рэспубліканскіх рэферэндумаў сфармаваныя 153 тэрытарыяльныя выбарчыя камісіі і 5 723 участковыя камісіі. Усе рашэнні ЦВК прымаліся галосна.У анлайн-рэжыме вялася трансляцыя пасяджэнняў.\n«Гэта сведчыць аб адкрытасці выбарчага працэсу», — лічыць намеснік старшыні Палаты Прадстаўнікоў. Ён падкрэсліў, што ўлады надаюць вялікую ўвагу назіранню за выбарамі. Цэнтральнай камісіяй Рэспублікі Беларусь па выбарах і правядзенні рэспубліканскіх рэферэндумаў акрэдытавана больш за 200 міжнародных і больш за 45 тысяч нацыянальных назіральнікаў.\n«Прэзідэнцкія выбары адзначаюцца ростам палітычнай актыўнасці грамадзян. І гэта нядрэнна, — дадаў Валерый Міцкевіч. — Гэта сведчыць аб сталасці беларускай грамадзянскай супольнасці, яе жаданні актыўна ўдзельнічаць у рэалізацыі дзяржаўнага курсу на забеспячэнне незалежнасці нашай краіны, паступальнага сацыяльна-эканамічнага развіцця».\nДэпутат нагадаў, што першапачаткова было зарэгістравана 15 ініцыятыўных груп па вылучэнні кандыдатаў у Прэзідэнты Рэспублікі Беларусь. Частка адмовілася ад удзелу ў выбарах на этапе збору подпісаў. Неабходная колькасць подпісаў была сабрана і пададзена ў ЦВК сямю ініцыятыўнымі групамі. У выніку былі зарэгістраваныя пяць кандыдатаў у Прэзідэнты Рэспублікі Беларусь.\n«Віктару Бабарыку і Валерыю Цапкалу было адмоўлена ў рэгістрацыі на падставе патрабаванняў і палажэнняў заканадаўства Рэспублікі Беларусь», — праінфармаваў парламентарый.\nУ цэлым, па словах Валерыя Міцкевіча, выбарчая кампанія праходзіць спакойна, «абсалютная большасць грамадзян разумее значнасць моманту».\n«Разам з тым варта прызнаць, што ў некаторых выпадках удзельнікам выбарчага працэсу не хапае адпаведнага ўзроўню прававой культуры, а недзе пераважае відавочнае жаданне дэстабілізаваць сітуацыю ў краіне, унесці раскол у беларускае грамадства. У ход ідуць брудныя паліттэхналогіі, фэйкі, фальсіфікацыі, прамы ціск і пагрозы ў адрас членаў выбарчых камісій», — дадаў ён.\nПа інфармацыі намесніка старшыні Палаты прадстаўнікоў, з пачатку правядзення кампаніі зафіксавана больш за 100 парушэнняў заканадаўства аб масавых мерапрыемствах. Выяўлена каля 30 фактаў здзяйснення іншых правапарушэнняў, звязаных з парушэннем грамадскага парадку, у тым ліку здзяйсненнем супрацьпраўных дзеянняў у дачыненні да членаў ініцыятыўных груп і ажыццяўлення журналісцкай дзейнасці без адпаведнай акрэдытацыі.\n«Думаю, вы разумееце, што любыя дзеянні, якія выходзяць за рамкі закона, недапушчальныя і будуць жорстка спыняцца, — звярнуўся ён да групы назіральнікаў. — Мы абавязаны прадпрыняць усе меры па абароне жыцця і здароўя людзей, захаваць мір і згоду. Гэта тыя каштоўнасці, якія ляжаць у аснове беларускага грамадства і асабліва запатрабаваны сёння».\nВіцэ-спікер выказаў упэўненасць, што ў ходзе назірання члены дэлегацыі разбяруцца ў сітуацыі і дадуць у сваёй справаздачы аб’ектыўную ацэнку ходу выбараў і вынікаў галасавання.\n«Толькі народ нашай краіны мае права вызначаць свой лёс і шляхі далейшага развіцця, —рэзюмаваў ён. — Галасаванне, якое мае быць, прадэманструе мудрасць беларускага народа».\nКаардынатар групы назіральнікаў ад МПА СНД Алег Мельнічэнка паведаміў, што экспертная група ад місіі СНД працуе ў Беларусі ўжо каля двух тыдняў і ёю падрыхтаваны і перададзены беларускаму боку даклад аб адпаведнасці заканадаўства Беларусі аб выбарах міжнародным стандартам.\n«Мы настроены на сур’ёзную работу, сыходзячы з прынцыпаў нашай Канвенцыі, якой кіруемся, гэта, перш за ўсё, палітычная нейтральнасць, непрадузятасць, адмова ад выказвання нейкіх прыхільнасцяў, ацэнак, гэта значыць працаваць мы будзем абсалютна аб’ектыўна і наша задача сумленна і адкрыта маніторыць выбарчы працэс, які ідзе на тэрыторыі Беларусі», — запэўніў ён.\nІ намеснік старшыні Палаты прадстаўнікоў, і каардынатар групы міжнародных назіральнікаў у сваіх выступленнях адзначылі, што сёлетні год — гэта год 75-годдзя агульнай Вялікай Перамогі, якая аб’ядноўвае ўсіх прадстаўнікоў краін СНД. З гэтай нагоды група міжнародных назіральнікаў, у прыватнасці, ускладзе сёння кветкі да Мемарыяла Перамогі ў Мінску.


Ford сёлета запусціць у ЗША беспілотнае таксі | Новы Час\nКампанія Ford мае намер цягам пяці гадоў выпусціць больш за тысячу беспілотных аўтамабіляў на некалькіх рынках. Вытворца выкарыстоўвае для гэтага тэхналогію Lyft і беспілотныя тэхналогіі Argo AI. Па кантракце Lyft атрымае 2,5% у Argo AI.\nЦяпер Ford тэстуе беспілотны аўтапарк у Осціне, Дэтройце, Маямі, Пала-Альта, Каліфорніі, Пітсбургу і Вашынгтоне. Раней стала вядома, што Argo AI рыхтуецца да IPO у гэтым годзе, а Lyft мае намер прадаць сваё падраздзяленне беспілотнікаў даччынай кампаніі Toyota за $ 550 мільёнаў.\nArgo AI была заснавана выхадцамі з Google і Uber. У 2017 годзе Ford інвеставала $1 мільярд у стартап, які займаецца распрацоўкай сістэмы "віртуальны кіроўца" для беспілотных аўтамабіляў. Таксама ў 2019 годзе стартап атрымаў інвестыцыі ад Volkswagen у памеры $ 2,6 мільярда.\nFord скарачае вытворчасць аўтамабіляў на карысць электрасамакатаў


Catholic.by - Гамілія арцыбіскупа Тадэвуша Кандрусевіча на святой Імшы падчас асвячэння касцёла св. Станіслава ў в. Прасці\nГамілія арцыбіскупа Тадэвуша Кандрусевіча на святой Імшы падчас асвячэння касцёла св. Станіслава ў в. Прасці\n12.05.2018 23:47 Catholic.by\n«Езус Хрыстус той самы ўчора, і сёння, і навекі» (Гбр 13, 8)\n1. Гэтыя словы мы пачулі ў сённяшнім чытанні з Паслання да Габрэяў. Яны нагадваюць аб тым, што Езус не змяняецца. Не змяняецца і Яго вучэнне, якое Ён нам пакінуў у сваім Евангеллі. Ён кажа нам, што неба і зямля пройдуць, а Яго словы застануцца. А Яго словы – гэта святло і праўда. Яго словы – гэта Добрая Навіна аб тым, што мы з’яўляемся Божымі дзецьмі.\nУ сцвярджэнні, што Хрыстус той самы Збаўца ўчора, сёння і на ўсе часы, крыецца сутнасць хрысціянства, бо яно не з’яўляецца нейкім філасофскім вучэннем, якіх шмат, але сустрэчай з Хрыстом, як вучыць папа Бэнэдыкт XVI. Таму мы павінны прыняць гэтыя словы з усёй сур’ёзнасцю. Да гэтага нас заклікае сённяшняя падзея асвячэння касцёла св. Станіслава ў в. Прасці, у якім чалавек будзе сустракацца з Богам.\n2. Сімвалічна, што апекуном гэтай капліцы з’яўляецца св. Станіслаў, біскуп і мучанік. Ён не завагаўся бараніць Божую праўду перад каралём, які не захоўваў Божы закон, і паплаціўся за гэта жыццём. Вельмі шмат людзей гэтай зямлі паўтарыла яго подзвіг у часы ганенняў.\nКасцёлы зачыняліся, іх руйнавалі, ператваралі ў склады, кіно і канцэртныя залы, святароў арыштоўвалі. У тыя цяжкія часы, калі ў гэтай капліцы не абвяшчалася Божае слова і не цэлебраваліся сакрамэнты і калі яна паволі разбуралася, яе камяні прамаўлялі, нагадваючы аб тым, што гэта святое месца. Прыклад св. Станіслава падбадзёрваў. Ён як быццам казаў людзям: не бойцеся, прыйдуць новыя часы, руіны капліцы ажывуць, і яна ізноў стане месцам сустрэчы чалавека з Богам.\nДзякуючы намаганням кс. Ігара Лашука і спонсараў гэты час прыйшоў. Яшчэ некалькі гадоў таму тут былі разваліны, а сёння – прыгожая капліца, якая цяпер ізноў становіцца Божым домам.\nСімвалічна і тое, што ў капліцы знаходзіцца копія цудадзейнага абраза Маці Божай Чэнстахоўскай, якая ўшаноўваецца не толькі ў Каталіцкім Касцёле, але і ў Праваслаўнай Царкве, як гэта, напрыклад, ёсць у царкве ў суседняй вёсцы Астроўка.\nТры доўгія пакаленні ганенняў мы звярталіся да Марыі і верылі ў Яе фацімскае прароцтва аб навяртанні нашай зямлі. Сённяшняя падзея – яшчэ адно пацвярджэнне яго ажыццяўлення. Сёння мы ізноў звяртаем свой позірк да Маці Божай з просьбай, каб выпрасіла ў свайго Сына ласку моцнай веры для нашага народа.\n3. Кожны касцёл і кожная капліца – гэта месца сустрэчы чалавека з Богам. Як яна адбываецца? Найперш праз слуханне заўсёды жывога і дзейснага Божага слова. Святы апостал Павел вучыць, што вера ад слухання. Божае слова будзе абвяшчацца ў гэтым месцы, каб мы праз яго слуханне і вывучэнне прыходзілі да веры і ўмацоўваліся ў ёй.\nЕзус даручыў свайму Касцёлу місію распаўсюджвання Добрай Навіны па ўсёй зямлі. Гэту місію мы называем евангелізацыяй. Дзякуючы ёй Хрыстус хоча зрабіць усё чалавецтва адзінай Божай сям’ёй.\nСучасны свет, падобна як і свет часоў Езуса Хрыста, патрабуе евангелізацыі. Яе патрабуюць краіны, дзе Евангелле яшчэ не абвяшчалася. Такая евангелізацыя называецца евангелізацыяй «Ad gentes», ці на беларускай мове – евангелізацыяй язычнікаў, тых, хто яшчэ не чуў Евангелля і не спаткаў Хрыста.\nАле ў сучасным свеце з’явілася шмат новаязычнікаў. Гэта тыя народы, якія былі ахрышчаны даўно, але адышлі ад Бога. Такая евангелізацыя называецца новай евангелізацыяй, калі неабходна нанава абвяшчаць Божае слова народам з хрысціянскімі каранямі, якія, на жаль, засыхаюць.\nМожа быць некалькі прычын такой з’явы. Гэта дабравольнае адмаўленне ад хрысціянства, а таксама ганенні на веру. Беларусь была ахрышчана больш за 1000 гадоў таму і сапраўды з’яўляецца краінай з хрысціянскімі каранямі і багатымі хрысціянскімі традыцыямі. Аднак тры пакаленні пераследу веры зрабілі сваё. Дзякуючы старэйшаму пакаленню, нашым дзядам і бацькам, славутым бабулям, вера захавалася, але была моцна аслаблена. У наш час распўсюджвання секулярызму наша зямля з’яўляецца вельмі падатным грунтам для дэхрысціянізацыі, і таму ізноў неабходна змагацца за веру.\nЛюдзі нашага часу – гэта, з аднаго боку, людзі, якія страчваюць веру, а з іншага – людзі, якія шукаюць сэнсу свайго жыцця. Наша місія, як веруючых, – даць адказ на пытанні, якія яны ставяць, асабліва маладыя людзі. Нашым заданнем з’яўляецца весці іх да Бога ў абставінах, калі многія ад Яго адракаюцца. Таму мы пакліканы абвяшчаць ім Евангелле збаўлення.\nДалей, сустрэча чалавека з Богам адбываецца праз цэлебрацыю сакрамэнтаў. Хрост уводзіць нас у супольнасць Касцёла. Канфірмацыя ўмацоўвае нашу веру, каб мы маглі яе бараніць і мужна абвяшчаць. Эўхарыстыя з’яўляецца хлебам вечнага жыцця. Яна чыніць нас больш Хрыстовымі. Пакаянне ачышчае ад грахоў і нанава чыніць святынямі Духа Святога. Намашчэнне хворых рыхтуе да пераходу ў вечнасць. Сакрамэнт сужэнства ўмацоўвае сужэнскія сувязі і дапамагае ў пераадоленні крызісаў, якія перажывае сучасная сям’я. Святарства дае моц дзейнічаць ад імя Хрыста.\nБольш за тое, Касцёл таксама моліцца за душы памерлых.\nТакім чынам, Касцёл клапоціцца пра духоўнае жыццё чалавека ад нараджэння ажно да смерці і моліцца аб ім пасля яе.\n4. Хрыстус з’яўляецца нашым настаўнікам. Ён у сваім Евангеллі дае нам праграму нашага жыцця. У сённяшнім Евангеллі (пар. Ян 12, 31-36) Хрыстус называе нас дзецьмі святла. Сапраўдным святлом з’яўляецца Хрыстус, які прыйшоў у гэты свет, каб рассеяць цемру.\nМы пакліканы быць сведкамі гэтага святла, каб несці яго ў сучасны свет, у якім так шмат духоўнай цемры. Таму наша заданне – напоўніць сучасны свет святлом Евангелля і хрысціянскімі каштоўнасцямі, каб Божае слова і вучэнне Касцёла сталі падмуркам новай культуры жыцця і надзеі.\nСёння гэты касцёл нанава становіцца Божым домам, домам малітвы і месцам сустрэчы чалавека з Богам.\nНяхай Божая Маці і св. Станіслаў, біскуп і мучанік, выпрошваюць для нас ласку заўсёды жыць у святле Евангелля і быць яго носьбітамі ў сучасным свеце. Амэн.\n#Гарадзея — парафія святога Юзафа (4)


Юры Дракахруст, 01 травень 2019 page 1\nІндыкатар ціску ў нафтаправодзе "Дружба" ў Гомельскай вобласьці\nЛетась Пуцін сказаў, што ў выпадку ядзернага Армагедону «Расейцы трапяць у рай, а іх ворагі проста здохнуць». Ну дык і беларусы проста трапяць у рай, калі раптоўна давядзецца капітальна рэмантаваць нафтавую трубу.\nКантроль Беларусі над расейскім нафтавым транзытам падобны на валоданьне ядзернай зброяй: гэта зброя пагрозы, а не яе выкананьня\nКалі Беларусь перакрые нафтавы транзыт - гэта будзе катастрофай для яе, але і для Расеі таксама\nЛукашэнка «расшпіліў кабуру» як аргумэнт у спрэчцы наконт цаны на газ на 2020 і наступныя гады\nЦі перакрые Беларусь транзыт расейскай нафты? На гэта намякнуў Аляксандар Лукашэнка 11 красавіка падчас нарады з эканамічным блёкам ураду. Ён абурыўся абмежаваньнямі і забаронамі на пастаўкі асобных відаў харчаваньня, якія ўводзіць Расея. Лукашэнка назваў гэтыя меры «санкцыямі» і загадаў віцэ-прэм’еру Ігару Ляшэнку: «Калі трэба паставіць на рамонт нафтаправоды і нафтапрадуктаправоды, якія ідуць празь Беларусь, стаўце і рамантуйце».\nПа форме — сымэтрычны адказ. «Рассельгаснагляд» паводле афіцыйнай вэрсіі дзейнічае паводле чыста прафэсійных, тэхнічных матываў — няякасная беларуская прадукцыя альбо кантрабандная. Ну дык і з нафтаправодамі — таксама чыста тэхнічнае пытаньне, ім раптам можа спатрэбіцца рамонт.\nА па сутнасьці — пагроза.\nЦі выканае Ігар Ляшэнка загад і наагул ці аддадзены ён дзеля выкананьня? Спыненьне транзыту — як ядзерная зброя. Яе моц не ў яе ўжываньні, а ў магчымасьці пагражаць ёй. Гэтак і ў Беларусі, у Лукашэнкі, з транзытам расейскай нафты. Гэта яго ядзерная зброя, моц якой ня ў тым, каб яе ўжываць.\nЗ транзытам газу сытуацыя іншая. І газаправод «Ямал-Заходняя Эўропа», і сетка «Белтрансгазу» — ужо расейская ўласнасьць. Падымаць на яе руку — рызыкаваць вельмі непрыемнымі юрыдычнымі наступствамі, а можа і ня толькі юрыдычнымі. Сваю ўласнасьць Расея можа абараняць самымі рознымі сродкамі. Да таго ж з газам яна мае альтэрнатывы — тая ж Украіна і «Паўночны паток», апошні для таго і будаваўся. Так што спыніць ці істотна скараціць транзыт расейскага газу Беларусь фізычна ня ў стане.\nА вось транзыт нафты — можа. Фізычна. Тэарэтычна. І труба — не расейская, і альтэрнатывы ёй Расея ня мае. А спыненьне транзыту нафты — гэта для Расеі эканамічная катастрофа. Праўда, і для Беларусі таксама. Можа нават большая.\nНу дык і зь ядзернай зброяй — тая самая «пятрушка». У канфлікце паміж ядзернымі дзяржавамі гэта зброя самазабойства, пазьбегнуць удару ў адказ сучасныя тэхналёгіі не дазваляюць. Менавіта таму гэта зброя пагрозы, а не ўжываньня.\nДакладна як і нафтаправод у Беларусі.\nАднойчы, у 2007 годзе, гэтая беларуская «ядзерная зброя» была нават ужытая. Ну як ужытая — транзыт быў сапраўды спынены, але на вельмі кароткі тэрмін. Эўрапейскія пакупнікі расейскай нафты маюць запасы нафты, ды і не ў адной Расеі яны нафту купляюць. Так што тагачаснае прыпыненьне транзыту ніякіх драматычных наступстваў для Эўропы ня мела, бо было вельмі кароткатэрміновым.\nАле тады гэта аказалася дзейсным. Згода была дасягнутая. Не сказаць, што Беларусь тады атрымала ўсё, што хацела, але пэўна атрымала больш, чым атрымала б, калі б не спыняла нафтавы транзыт.\nВыглядае, што сапраўдная нагода, чаму прэзыдэнт Беларусі цяпер «расшпіліў кабуру» зь беларускай «ядзернай зброяй» — зусім не крокі «Рассельгаснагляду», не забароны на імпарт у Расею морквы, гуркоў ці пэкінскай капусты. Гэтыя харчовыя забароны — рэч непрыемная, але не крытычная.\nА што ж сапраўдная прычына? Віцэ-прэм’ер Ігар Петрышэнка паведаміў, што да 30 красавіка будзе вызначаная цана на газ для Беларусі на наступныя гады, прынамсі, папярэдне.\nВось менавіта ў межах гандлю за газ Лукашэнка, гледзячы па ўсім, і выклаў хіба ня самы вялікі козыр, які ў яго наагул ёсьць. І згуляў ім так, як ім у прынцыпе можна згуляць — прыгразіўшы, а не выканаўшы пагрозу.\nАднак тое, што даводзіцца карыстацца ім — сьведчаньне, што канфлікт зусім не залагоджваецца, а наадварот абвастраецца.\nВарта нагадаць, што сама Расея ў апошнія гады ў стасунках з Захадам карыстаецца натуральнай ядзернай пагрозай, чаго вартыя толькі словы Пуціна пра тое, што ў выпадку ядзернага Армагедону расейцы трапяць у рай, а іх ворагі проста здохнуць.\nНу дык і беларусы проста трапяць у рай, калі раптоўна давядзецца капітальна рэмантаваць нафтавую трубу.


У Росіцы Віцебскай дыяцэзіі прайшлі традыцыйныя ўрачыстасці ў гонар мучанікаў Другой сусветнай вайны святароў марыянаў Антонія Ляшчэвіча і Юрыя Кашыры. З гэтай нагоды цэлебрацыю св. Імшы апоўначы 7 жніўня 2021 г. у санктуарыі ўзначаліў Біскуп Віцебскі Алег Буткевіч. Галоўнай заслугай росіцкіх святароў пастыр назваў тое, што ў найбольш трагічны момант яны сваёй прысутнасцю з людзьмі дазволілі ім адчуць блізкасць Бога. У літургіі ўзяў удзел Апостальскі візітатар для беларускіх грэка-католікаў архімандрыт Сяргей Гаек, які таксама належыць да законніцкай супольнасці марыянаў. Пасля Імшы прысутныя вырушылі працэсіяй на месца мучаніцкай смерці росіцкіх жыхароў і святароў.\nПры санктуарыі Гродзенскай дыяцэзіі Езуса Журботнага ў Росі адбыліся першыя ў Беларусі супольныя рэкалекцыі для сясцёр з розных манаскіх кангрэгацый, якія працуюць у Беларусі. У духоўных практыкаваннях, арганізаваных 1-7 жніўня 2021 г. па ініцыятыве Рады Каардынацыйнай Групы вышэйшых настаяцеляў, дэлегатаў і прадстаўнікоў мужчынскіх і жаночых манаскіх інстытутаў і таварыстваў апостальскага жыцця ў Беларусі, узялі ўдзел прадстаўніцы дзевяці манаскіх кангрэгацый з усіх дыяцэзій. Духоўныя практыкаванні для сясцёр праводзіў кс. Артур Ляшнеўскі, салезіянін.\nУ каталіцкія семінарыі Беларусі сёлета паступілі сем юнакоў. 9 жніўня 2021 г. у будынку Канферэнцыі Каталіцкіх Біскупаў у Беларусі ў Мінску адбыўся другі тур уступнага экзамену ў Вышэйшыя духоўныя семінарыі ў Гродне і Пінску. Па двое кандыдатаў залічаны ў абедзве навучальныя ўстановы. Нагадаем, па выніках першага туру, які адбыўся ў ліпені, студэнтамі гродзенскай семінарыі сталі трое кандыдатаў.\nДругая прыватная пілігрымка каталіцкіх вернікаў з Мазыра ў Гомель адбылася 9-14 жніўня 2021 г. Пад кіраўніцтвам а. Леанарда Адушкевіча, пробашча гомельскай парафіі Унебаўзяцця Найсвяцейшай Панны Марыі, ў шлях выйшлі 17 чалавек. Яны неслі з сабой абразы Маці Божай Чэнстахоўскай і Маці Божай Гомельскай – копію апошняй іконы напісала вядомая мастачка Ядвіга Сянько. Завяршылася пілігрымка ў капліцы на месцы будаўніцтва новага касцёла ў Гомелі – Унебаўзяцця Найсвяцейшай Панны Марыі – напярэдадні парафіяльнага фэсту.\nУ старадаўнім касцёле Узвышэння Святога Крыжа ў Лідзе адноўлены гістарычны орган. Як распавёў беларускі арганолаг Аляксандр Бурдзялёў, у 2020-2021 гг. у храме вёўся капітальны рамонт і рэстаўрацыя аргана, вырабленага ў Польшчы ў 1939 г. Ініцыятарам і асноўным спонсарам рэстаўрацыі інструмента быў Юрый Зісер – заснавальнік партала Tut.by. Як патлумачыў Аляксандр Бурдзялёў, працяглыя падрыхтоўчыя працы пачаліся яшчэ пры жыцці Юрыя ў 2019 г., а асноўны этап работ быў пачаты ўжо праз некалькі месяцаў пасля яго смерці. Лідзкі арган на працягу доўгага часу знаходзіўся ў непрацоўным стане, меў значныя пашкоджанні механізмаў і страты труб. Асвячэнне і прэзентацыя інструмента адбудзецца ў першай палове верасня, а ўжо зараз у рамках набажэнстваў і прыватных экскурсій арган гучыць штодня.\nАднавілася перэгрынацыя фігуры св. Арханёла Міхаіла па парафіях Беларусі. Пра гэта распавёў ініцыятар, кс. канонік Ігар Лашук, пробашч касцёла ў Стоўбцах. 11 жніўня 2021 г. фігуру Арханёла Міхала ён прывёз у парафію Унебаўзяцця Найсвяцейшай Панны Марыі ў вёсцы Новы Двор Шчучынскага раёна на Гродзеншчыне. "Інтэнцыя перэгрынацыі, якая пачалася ў 2018 г., – "вялікая малітва за Беларусь". Сёння мы бачым, як патрэбна гэтая інтэнцыя. Бачым, колькі трэба маліцца", - адзначыў стаўбцоўскі пробашч. Дарэчы, біскуп Аляксандр Яшэўскі падарыў біскупскі крыж для фігуры святога Арханёла Міхала, якая падарожнічае па Беларусі – як воту падзякі.\nПадрыхтавана паводле catholic.by, catholicnews.by і ўласнай інфармацыі.\n14 жніўня 2021, 09:41


Каб здабыць перамогу ў рэвалюцыі, пратэстоўцам прыйдзецца прайсці свой шлях да канца. Ці ўяўляе грамадства, якія этапы немагчыма абмінуць па дарозе да дэмакратыі? У «Размове» абмяркоўваюць Уладзімір Мацкевіч і палітолаг Андрэй Ягораў.\nПалітолаг Андрэй Ягораў упэўнены, што калі прыспее час, Аляксандр Лукашэнка і ягоныя паплечнікі вымушаны будуць пайсці на перамовы.\n«Адзін з аргументаў, што перамовы немагчыма весці, бо Лукашэнка недамоваздольны. Мяне заўжды забаўляла гэтая рыторыка пра недамоваздольнасць, бо ў рэшце рэшт ад Лукашэнка, магчыма, у пэўнай сітуацыі перамоваў не трэба будзе ніякай «размовы». Перамовы будуць весціся, каб ён паставіў подпіс пад пэўнымі дакументамі», – зазначыў госць праграмы.\nЯкім чынам дамагчыся такога выніку? Пра гэта ды іншае ў «Размове» Уладзіміра Мацкевіча з палітолагам Андрэем Ягоравым.\nРАЗМОВА · Прымусім Лукашэнку да перамоваў\nФота: Andrei Stasevich / BelTA / TASS / Forum\nТэгі: Аляксандр Лукашэнка Андрэй Ягораў выбары перамовы Размова Святлана Ціханоўская Уладзімір Мацкевіч


Belarus Urban Fellowship-2021 - Цэнтр новых ідэй\nАдукацыйная анлайн-праграма для маладых лідараў і лідарак\nДалучайся, вучыся, змяняй!\nЗапаўняй анкету ўжо сёння\nЗмяняй шэрую штодзённасць ужо сёння\nНавучанне будзе адбывацца з 1 па 22 мая\nПраграма будзе ўключаць у сябе 10 анлайн-лекцый і трэнінгаў, у якіх тэорыя будзе спалучаная з практычнымі заданнямі. Удзельнікі даведаюцца як умацоўваць ды гуртаваць мясцовыя супольнасці, публічна выступаць, складаць прэс-рэлізы; працаваць у сацсетках ды клапаціцца аб лічбавай бяспецы, выбудоўваць паспяховыя грамадскія і піяр-кампаніі ды шмат іншага.\nСесіі будуць праходзіць з найлепшымі беларускімі экспертамі і эксперткамі\nГалоўная рэдактарка выдання The Village\nКіраўнік Цэнтра гарадскіх ініцыятыў, Магілёў\nГалоўная рэдактарка kyky.org\nЛідарка ініцыятывы "Сумленныя людзі"\nНамесніца дырэктара фонда "Інтэракцыя"\nЦэнтр новых ідэй – аналітычны цэнтр, прысвечаны магчымасцям развіцця і адказам на выклікі, якія стаяць перад Беларуссю ў ХХІ стагоддзі. Нашая місія ў тым, каб дапамагчы грамадству пабудаваць больш адкрытую, заможную і ўстойлівую Беларусь.


19 чэрвень 2017, 20:30\nГлод: Кіраўнік беларускага ўраду Андрэй Кабякоў пасьля сустрэчы са сваім расейскім калегам Дзьмітрыем Мядзьведзевым у рамках пасяджэньня Саўміну так званай саюзнай дзяржавы ў Санкт-Пецярбургу быў задаволены яе вынікамі. Журналістам ён сказаў, што Беларусь і Расея змаглі дамовіцца па цэлым шэрагу праблемных пытаньняў. У прыватнасьці, зьняць абмежаваньні ва ўзаемных пастаўках прадукцыі машынабудаваньня, аграпрамысловага комплексу. Тут праблема ў тым, што гэтыя галіны вельмі моцна датуюцца зь дзяржаўнага бюджэту Беларусі і значна меней — з расейскага. Гэта робіць беларускія тавары больш таннымі на расейскім рынку, і такі дэмпінг выклікае незадаволенасьць расейскіх вытворцаў.\nАднак аптымізм беларускага прэм’ера неяк ня вельмі вяжацца зь ягонай наступнай цытатай: «У мэтах недапушчэньня ўзьнікненьня праблемных сытуацыяў пры пастаўках сельскагаспадарчай прадукцыі будзе працягнутае эфэктыўнае ўзаемадзеяньне па абмене апэратыўнай інфармацыі па лініі санітарных службаў і прыняцьце неабходных захадаў». То бок з гэтых словаў ніякага прынцыповага рашэньня ня бачна. Абмен інфармацыяй існаваў і раней. Аднак гэта не перашкаджала забароне шэрагу беларускіх аграрных прадпрыемстваў вывозіць сваю прадукцыю на расейскі рынак.\nЦі будзе для Беларусі цана на газ фіксаванай, і ў якой валюце будуць праводзіцца разьлікі?\nНе дадае аптымізму і нядаўняя заява прэсавага сакратара Міністэрства ўнутраных справаў Беларусі Канстанціна Шалькевіча пра тое, што міністэрства пакуль не завяршыла праверку па справе ў дачыненьні да кіраўніка Рассельгаснагляду Сяргея Данквэрта. Расейскі чыноўнік паведаміў, што атрымаў запыт ад пракуратуры з нагоды абвінавачваньняў з боку Беларусі. Паводле яго словаў, запыт праваахоўных органаў зьвязаны з забаронай Расеі на пастаўкі прадукцыі шэрагу беларускіх прадпрыемстваў. Такім чынам, выглядае, што беларускі бок ня хоча спыніцца ў барацьбе за доступ на расейскі рынак. А гэта, зразумела, ацяжарвае двухбаковыя дачыненьні. Машынабудаваньне, харчы і г.д., безумоўна, важныя рэчы. Але стратэгічнымі ў дачыненьнях дзьвюх краінаў застаецца праблема энэрганосьбітаў. Пасьля сустрэчы прэм’ераў прагучала паведамленьне, што ствараецца адзіны рынак нафты і газу, перамовы прызначаныя на канец чэрвеня. Пакуль жа зьявілася інфармацыя, што Масква сёлета мае намер павялічыць пастаўкі газу ў Беларусь на 7,5%, да 20 мільярдаў кубамэтраў.\nАднак тут узьнікаюць два пытаньні: ці будзе для Беларусі цана на газ фіксаванай, і ў якой валюце будуць праводзіцца разьлікі? На піцерскай сустрэчы спадар Кабякоў заявіў, што Беларусь хоча цану, супастаўную з тымі, якія існуюць у яе партнэраў па Эўразійскім эканамічным саюзе. Зразумела, што у гэтых словах хаваецца намёк на Армэнію, якая плаціць за расейскі газ меней за Беларусь. Аднак Армэнія бяднейшая за Беларусь краіна. Да таго ж на тэрыторыі Армэніі існуе расейская вайсковая база, дзе месьцяцца стратэгічныя ракеты «Іскандэр», да якіх армянскіх вайскоўцаў не дапускаюць. Там усё выключна ў руках расейцаў.\nШто тычыцца валютнай аплаты за энэрганосьбіты, то тут беларускі прэм’ер кажа, што пераход на расейскі рубель замест даляра можа адбыцца да 2020 году. Незразумела, чаму так позна. Памятаю, яшчэ тры гады таму я пытаўся ў расейскага амбасадара Сурыкава, чаму дзьве краіны не пераходзяць у разьліках за энэрганосьбіты на расейскі рубель. Тады ён адказаў, што трэба гэта рабіць як мага хутчэй. Аднак усё застаецца па-ранейшаму. А Мядзьведзеў у Санкт-Пецярбургу сказаў, што трэба працаваць у гэтым кірунку, каб не назапашваліся новыя праблемы.\nКарацей, даволі дзіўная атрымліваецца агульная карціна. Паводле беларускіх мэдыяў, амаль усе складныя пытаньні ўжо вырашаныя. Расейскія СМІ пішуць пра іншае — галоўныя перамовы яшчэ наперадзе. Таму ў мяне ўзьнікае ўражаньне, што прэм’ер Андрэй Кабякоў хоча выдаць жаданае за сапраўднае. Ці пагаджаецеся вы, калегі, з такім меркаваньнем?\nКарней: Нават з афіцыйных паведамленьняў пра пасяджэньне вынікае, што пытаньні ня толькі ня вырашаныя, а абрасьлі яшчэ большай колькасьцю праблемаў. І тычыцца гэта практычна ўсіх сфэраў — і эканомікі, і палітыкі, і нават сумеснага пражываньня. Напрыклад, Расея не на жарт устрывожылася «дзіркай» у саюзнай мяжы з боку Беларусі.\nДзьмітры Мядзьведзеў заявіў, што Беларусь можа не спадзявацца на нейкі тарыфны плян — маўляў, фіксаваных цэнаў не было нават у Савецкім Саюзе.\nКіраўнік расейскага ўраду Дзьмітрый Мядзьведзеў выказаў незадаволенасьць, што без папярэдняй кансультацыі беларускія сябры прынялі рашэньне аб свабодным уезьдзе на сваю тэрыторыю грамадзянаў з 80 краінаў сьвету. Па сутнасьці, адзначыў ён, на ўсю тэрыторыю саюзнай дзяржавы. Як вынік, у Расею могуць трапіць непажаданыя асобы, якія здольныя ўчыніць злачынствы. Менавіта таму ініцыяваны новы парадак перасячэньня расейскай мяжы грамадзянамі, якія прыбылі авіярэйсамі зь Менску — празь міжнародныя тэрміналы з памежным кантролем.\nЯгоны беларускі калега Андрэй Кабякоў выявіў нязвыклую прынцыповасьць і дазволіў, што называецца, агрызнуцца: у Менску ня лічыць, што прынятыя паслабленьні пагоршылі сытуацыю зь бясьпекай. Па яго словах, «бязьвізавыя» грамадзяне адрозьніваюцца ад «візавых» толькі тым, што ня плацяць за візу. Усё астатнія працэдуры захаваныя. І калі для расейскіх партнэраў гэта прадмет заклапочанасьці, то, паставіў пытаньне рубам Кабякоў, Беларусь таксама мае права патрабаваць, каб яе грамадзяне перасякалі мяжу ў любых кропках расейска-беларускай прасторы без праблемаў, якія паўсталі апошнім часам.\nІншае прынцыповае пытаньне — цэны на энэрганосьбіты, ад якіх у значнай ступені залежыць беларускі бюджэт. Дзьмітры Мядзьведзеў заявіў, што Беларусь можа не спадзявацца на нейкі тарыфны плян — маўляў, фіксаваных цэнаў не было нават у Савецкім Саюзе.\nЗразумела, што Андрэю Кабякову давялося апраўдвацца, што Беларусь не шукае прэфэрэнцыяў, але хоча мець цану, супастаўную з цэнамі для яе партнэраў па Эўразійскім эканамічным саюзе.\nШто ўжо казаць пра пэрманэнтныя мяса-малочныя войны? Беларусь прапанавала Расеі паскорыць вырашэньне пытаньняў з пастаўкамі сельгаспрадукцыі. Кабякоў перакананы, што бакі маглі б працаваць больш эфэктыўна і хутчэй вырашаць бягучыя праблемы. У гэтай сувязі беларускі прэм’ер ускладае надзеі на працу групы «Лябараторны кантроль», якая мусіць даваць аб’ектыўную ацэнку неадпаведнасьці санітарным нормам прадукцыі, якая паступае зь Беларусі ў Расею. Мядзьведзеў пагадзіўся, але нічога канкрэтнага не сказаў.\nТым часам Міністэрства ўнутраных справаў Беларусі пакуль не завяршыла перадсьледчую праверку ў дачыненьні да кіраўніка «Рассельгаснагляду». Варта нагадаць, што сёлета ў лютым Аляксандар Лукашэнка даручыў праваахоўным органам распачаць крымінальную справу ў дачыненьні да Сяргея Данквэрта пасьля таго, як той сваім загадам некалькі разоў абмяжоўваў пастаўкі беларускага мяса і малака ў Расею.\nУ траўні міністар унутраных справаў Беларусі Ігар Шуневіч паведаміў, што праверка датычнасьці чыноўнікаў «Рассельгаснагляду» да дыскрэдытацыі беларускіх вытворцаў працягваецца, пасьля чаго матэрыялы будуць перададзеныя ў Сьледчы камітэт.\nСам Данквэрт заяўляў, што лічыць правільным распачаць крымінальную справу ня супраць сябе, а супраць Міністэрства сельскай гаспадаркі і харчаваньня Беларусі — найперш за ўхіленьне ад супрацоўніцтва з «Рассельгаснаглядам» дзеля выяўленьня санкцыйных прадуктаў на межах Беларусі з Эўразьвязам.\nВыглядае, што праблемаў у саюзным будаўніцтве істотна больш, чым нагодаў да сьпічаў пра бесклапотнае існаваньне.\nДракахруст: Мне здаецца, што ўсё спазнаецца ў параўнаньні. Так, праблемаў застаецца вельмі шмат. Але калі мы параўнаем сытуацыю з той, што была напачатку году, зь мінулым годам, то цяпер двухбаковыя стасункі значна больш лагодныя.\nБыў вельмі востры канфлікт і па газу, і па нафце, калі былі фактычна ўведзеныя санкцыі з боку РФ — былі скарочаныя пастаўкі нафты ў Беларусь. Зараз гэта ўсё ў мінулым.\nАдзіны сур’ёзны «цьвік», які застаецца ў двухбаковых адносінах — гэта канфлікт вакол паставак беларускага харчаваньня на расейскі рынак.\nПа газе Лукашэнка і Пуцін дамовіліся напачатку красавіка ў тым жа Санкт-Пецярбургу. Беларусь прызнала доўг, выплаціла яго. Расея аднавіла пастаўкі нафты ў ранейшым аб’еме, прыйшоў крэдыт ад Эўразійскага фонду, днямі кіраўнік міністэрства фінансаў Беларусі паведаміў, што блізкія да завяршэньня перамовы пра яшчэ адзін расейскі крэдыт.\nТак што па найбольш вострых пытаньнях кампраміс дасягнуты.\nТое, што абмяркоўвалі Кабякоў і Мядзьведзеў у Санкт-Пецярбургу — гэта, па сутнасьці, цягучка. Пэўныя праблемы ўзьнікаюць увесь час, розныя інтарэсы бакоў.\nАдзіны сур’ёзны «цьвік», які застаецца ў двухбаковых адносінах — гэта канфлікт вакол паставак беларускага харчаваньня на расейскі рынак, вакол палітыкі кіраўніка «Рассельгаснагляду» Сяргея Данквэрта, які рэгулярна ўводзіць забароны на пастаўкі харчаваньня ў Расею з пэўных беларускіх прадпрыемстваў.\nВыглядае, што на перамовах Кабякова і Мядзьведзева не было дасягнута ніякага прагрэсу ў вырашэньні гэтага пытаньня. Гэты канфлікт працягвае трымаць. Аднак калі параўноўваць зь леташняй сытуацыяй, то цяперашнія супярэчнасьці выглядаюць як амаль поўная ўзаемная згода.


Анатоль Васілевіч Макараў — Вікіпедыя\n10 красавіка 1996(1996-04-10) (25 гадоў)\n2016—2018 Тарпеда-БелАЗ (Жодзіна) 0 (0)\n2018 → Слонім-2017 26 (3)\n2019—2020 Смалявічы 53 (8)\nАнатоль Макараў (нар. 10 красавіка 1996, Ратамка) — беларускі футбаліст, паўабаронца жодзінскага «Тарпеда-БелАЗ».\nВыхаванец жодзінскага «Тарпеда-БелАЗ», з 2013 года гуляў за дубль клуба, дзе з часам замацаваўся ў складзе. У 2015 годзе зрэдку трапляў у заяўку асноўнай каманды, але на поле не выйшаў. У лютым 2018 года разам з братам Сцяпанам на правах арэнды далучыўся да «Слоніма-2017», дзе неўзабаве стаў адным з асноўных ігракоў.\nУ лютым 2019 года перайшоў у «Смалявічы». Стаў іграком стартавага складу і дапамог камандзе выйсці ў Вышэйшую лігу. У 2020 годзе заставаўся асноўным іграком каманды ў Вышэйшай лізе, аднак не здолеў выратаваць «Смалявічы» ад вылету. У снежні 2020 года па заканчэнні кантракта пакінуў клуб.\n2013 дубль Тарпеда-БелАЗ 9 0\n2014 дубль Тарпеда-БелАЗ 31 0\n2015 дубль Тарпеда-БелАЗ 26 5\n2016 дубль Тарпеда-БелАЗ 30 2\n2017 дубль Тарпеда-БелАЗ 30 9\n2018 Д2 Слонім-2017 26 3\n2019 Д2 Смалявічы 26 5\n2020 Д1 Смалявічы 27 3\n↑ Музыченко и Верас подписали контракты со "Смолевичами"\n↑ 10 футболистов покинули "Смолевичи"\n↑ Бурко, Абрамович и Макаров подписали контракты с «Торпедо-БелАЗ»\nУзята з "https://be.wikipedia.org/w/index.php?title=Анатоль_Васілевіч_Макараў&oldid=3779723"\nАпошняе змяненне старонкі адбылося 13:34, 24 студзеня 2021.


Спампаваць 15.66 Kb.\nПамер 15.66 Kb.\n2 красавіка 2015 года ў 17.00 ў Літаратурным музеі Максіма Багдановіча\nВыстаўка Алены Вішняковай\n1,3 І сказаў Бог: няхай будзе святло, і стала святло.\n1,4 І ўбачыў Бог святло, што яно добрае; і аддзяліў Бог святло ад цемры.\nСвятло нясе ў сабе вялікую таямніцу, тое, што, напэўна, немагчыма даследаваць. Святло не залежыць ад сонца. Святло з’явілася перш чым былі створаны свяцілы: сонца і зоркі, якія і паклалі пачатак існуючаму часу. Першабытнае святло было нейкім іншым у параўнанні з тым, да якога мы прызвычаіліся. Гэта дало штуршок для нараджэння фармальных вобразаў, якія ўвасобіліся ў графічныя лісты.\n2 красавіка 2015 года ў 17.00 ў Літаратурным музеі Максіма Багдановіча адбудзецца прэзентацыя выстаўкі дэкаратыўна-прыкладнога мастацтва і камп’ютарнай графікі Алены Вішняковай “Святло нястворанае”.\nНа выставе прадстаўлены працы, выкананыя ў жанры камп’ютарнай фармальнай графікі, і творы дэкаратыўна-прыкладнога мастацтва –вышываныя рэчы, якія выкарыстоўваюцца пад час богаслужэння. На стварэнне гэтых шыкоўных работ аўтара натхнялі вобразы святла, якімі працяты тэксты Бібліі.\nАлена Вішнякова тлумачыць, што для яе “былі своеасаблівым адкрыццём пласты царкоўнай і народнай культуры, якія ўвабралі ў сябе святло хрысціянства” , і яна “паспрабавала ў сваіх вышыўках сабраць маленькія праменьчыкі іншай рэчаіснасці”.\nВішнякова Алена Мікалаеўна нарадзілася ў Мінску. Вучылася ў сярэдняй школе N119. Займалася ў дзіцячай мастацкай студыі ДК чыгуначнікаў пад кіраўніцтвам А.А.Квяткоўскага. У 1992 годзе скончыла Беларускі політэхнічны інстытут па спецыяльнасці архітэктура, а ў 2000 годзе Беларускую акадэмію мастацтваў па спецыяльнасці графічны дызайн. Працавала ў дзяржаўных выдавецтвах і ў прыватных установах. Зараз з’яўляецца выкладчыкам БНТУ кафедры «Дызайн архітэктурнага асяроддзя». Выкладае макетаванне, уводзіны ў праект, архітэктурную графіку.\n(г. Мінск, вул. М.Багдановіча, 7а. Траецкае прадмесце)\nТэлефон для даведак (017) 334 57 82


Ян Чачот – адзін з пачынальнікаў новай беларускай літаратуры, першая зорка на небасхіле нашага нацыянальнага адраджэння. Яшчэ у 1855 годзе славуты Уладзіслаў Сыракомля казаў, што яму вядомы толькі два беларускія пісьменнікі: “Адзін з іх быў незабыўнай памяці Ян Чачот, другі – Вінцэнт Дунін-Марцінкевіч”. Класік беларускай літаратуры Максім Багдановіч называў яго імя ў шэрагу першых “будзіцеляў” нацыі.\nЗначэнне асобы Яна Чачота для Беларусі цяжка пераацаніць. Ужо на самым пачатку свайго творчасці ён звярнуўся да беларускай мовы, увёў яе ў літаратурны ўжытак : пісаў вершы, песні, паэтычныя сцэнкі, збіраў і выдаваў зборнікі народных песен і іншых жанраў фальклору. Сваёю дзейнасцю ён паказваў, якія неацэнныя культурныя скарбы мае беларускі народ.\nБез перабольшвання, Ян Чачот – наш зямляк, бо многія мясціны баранавіцкай зямлі звязаны з яго жыццём і творчасцю. Баранавіцкае аддзяленне Таварыства беларускай мовы імя Ф. Скарыны запрашае жыхароў нашага горада і раёна прыняць удзел у віктарыне, прысвечанай 220-годдзю з дня нараджэння Яна Чачота. Прапануем адказаць на наступныя пытанні:\n1. Дзе і калі нарадзіўся Ян Чачот? Дзе ён быў ахрышчаны?\n2. У якіх навучальных установах вучыўся Ян Чачот?\n3. Назавіце імя аднакласніка і сябра Яна Чачота па дамініканскай школе, што ў будучым праславіў сваё імя не толькі на радзіме, але і ў свеце.\n4. У працы якой тайнай студэнцкай арганізацыі актыўна ўдзельнічаў Ян Чачот? Якім аддзелам згуртавання ён кіраваў?\n5. Якія наступствы для Яна Чачота меў удзел у Таварыстве філарэтаў?\n6. Дзе ў Баранавіцкім раёне знаходзіцца помнік прыроды камень Філарэтаў, чаму ён мае такую назву?\n7. Назавіце літаратурныя жанры, у якіх праявіліся паэтычныя здольнасці Яна Чачота?\n8. Якія балады Яна Чачота зместам звязаны з баранавіцкім краем? Чаму сябры называлі паэта Ян з Мышы?\n9. Якія яшчэ мясціны Баранавіцкага раёна непасрэдна звязаны з жыццём Яна Чачота?\n10. Як ушанавана імя Яна Чачота на баранавіцкай зямлі?\n11. Як называецца паэтычны твор Яна Чачота пра гістарычнае мінулае Беларусі, пра часы Вялікага княства Літоўскага? Каму прысвяціў ён гэты твор?\n12. Якія напрамкі дзейнасці Яна Чачота садзейнічалі захаванню і развіццю культурных скарбаў беларускага народа?\n13. Пра які дар гаворыцца ў вершы Яна Чачота:\n…Я з сэрцам удзячным дар шчодры во гэты\nКладу перад вамі мрою:\nКалі і да вас блісне промень асветы,\nВы возьмеце дар мой з сабою…\nі каму прызначаўся гэты дар?\n14. У якой працы Яна Чачота выказваецца шкадаванне, што “…мова даўніх жыхароў нашага кутка гіне і з часм зусім можа загінуць”?\nАдказы на пытанні можна дасылаць да 05.07.2016г. па адрасе: г. Баранавічы, Брэсцкай вобл., вул.Наканечнікава 35/2-3,\nальбо на эл.пошту: uberales93@gmail.com\nальбо у рэдакцыю газеты.\nВынікі віктарыны будуць падведзены на імпрэзе ў гонар Яна Чачота, месца і час правядзення удакладняюцца.\nГосць 2016-07-26 20:21:01\nКалі і дзе адбудзецца гэтая імпрэза?


13 жніўня 2018 года\nНаведванне ААТ "Тэхніка сувязі"\nНаведванне Аршанскага інструментальнага завода\nРабочая паездка ў Аршанскі раён 20 фота\nПрэзідэнт Беларусі Аляксандр Лукашэнка строга раскрытыкаваў якасць работы мясцовых органаў улады, кіраўніцтва галін і прадпрыемстваў па развіцці вытворчай сферы ў Аршанскім раёне.\nАб сваіх планах пабываць з рабочай паездкай у гэтым раёне Аляксандр Лукашэнка расказаў раней на нарадзе з членамі Урада і кіраўніцтвам рэгіёнаў, звярнуўшы ўвагу, што яго візіт стане "лакмусавай паперкай у рабоце Урада".\nАсноўную ўвагу Кіраўнік дзяржавы ўдзяліў развіццю вытворчай сферы, у першую чаргу праблемных прадпрыемстваў. Аляксандр Лукашэнка за дзень наведаў чатыры арганізацыі, дзе падрабязна цікавіўся сітуацыяй не толькі ў кіраўніцтва і членаў Урада, але і радавых работнікаў - распытваў аб планах, зарплаце і ў цэлым атмасферы на вытворчасці.\nПрэзідэнт, як правіла, не ішоў па загадзя падрыхтаваным маршруце, а асабіста аглядаў кожны метр тэрыторыі прадпрыемстваў, заглядваў туды, дзе нават напярэдадні прыезду Кіраўніка дзяржавы і не думалі наводзіць парадак. Але і там, дзе паспелі заняцца гэтымі пытаннямі, усё было зроблена саматужна, на скорую руку, а, значыць, няякасна. На такі стан спраў Аляксандр Лукашэнка звярнуў увагу адразу пасля прыезду на Аршанскі інструментальны завод. "Не любіце вы людзей, не любіце вы завод. Калі ўжо робіце тут нейкую паказуху, зрабіце бардзюр, але навошта ў траву класці асфальт. Гэта што, культура? Вось за гэта чыноўнікаў і ненавідзіць часам народ - за вашыя бязладнасць і непарадак", - сказаў ён.\nУ гэтым жа ключы размова ішла і пасля наведвання прадпрыемства. Прэзідэнт застаўся вельмі незадаволены ўбачаным. "Хутчэй за ўсё, міністра сюды накіруем да цябе працаваць. У яго выбар адзін: або турма, або сюды, - публічна аб гэтым кажу. Пакуль двойка з мінусам і да цябе прэтэнзій шмат. Ніколі не займайся ашуканствам. Ты - малады кіраўнік. Ты тут галоўны. Не дай бог, я перад новым годам прыеду і маё вока зачэпіцца за што-небудзь. Ты ведаеш, што будзе", - папярэдзіў Прэзідэнт, звяртаючыся да дырэктара завода Уладзіслава Бардзюкова.\nКіраўнік дзяржавы растлумачыў, чаму так важна аднавіць эфектыўную работу завода. Гэта звязана з тым, што ў эканоміцы краіны шмат прадпрыемстваў апрацоўчай і перапрацоўчай накіраванасці, і на кожным ёсць патрэбнасць у тых ці іншых інструментах, пачынаючы ад буйных вытворчасцей, накшталт "Гомсельмаша", і заканчваючы невялікімі сельгаспрадпрыемствамі. "Я за яго не чапляўся б, калі б нам гэты прадукт не быў патрэбны, - падкрэсліў беларускі лідар. - Таму інструментальны завод трэба аднавіць на самым высокім узроўні, каб "Гомсельмаш", МТЗ, МАЗ і ўсе іншыя прадпрыемствы, нават нафтаперапрацоўкі і сельскай гаспадаркі, атрымалі добры інструмент. Вось чаму я чапляюся за гэты завод".\n"Пакуль гэта ідыёцкае стаўленне да майго даручэння. Але я ведаю, што рабіць. Улады ў мяне хопіць. А міністра прамысловасці з заўтрашняга дня сюды, і няхай пачынае працаваць. На якой пасадзе - вызначым", - заявіў Прэзідэнт.\nАляксандру Лукашэнку ў час наведвання прадпрыемства далажылі аб фінансава-эканамічным стане завода, перспектывах развіцця і мерах па вывядзенні на ўстойлівую работу. Пэўныя намаганні ў гэтым напрамку прыкладзены і ёсць пазітыўныя зрухі, аднак Аляксандр Лукашэнка выказаўся са строгай крытыкай наконт таго, што ўсё робіцца вельмі марудна, з парушэннем абазначаных тэрмінаў і без гаспадарчага падыходу пры выкарыстанні маёмасці прадпрыемства і вытворчых памяшканняў. Большая частка з іх утрымліваецца ў абсалютна непрыглядным выглядзе, месцамі працякае дах. "Хіба гэта рабочыя месцы?! Турма нейкая! Катаржныя людзі працуюць за $200 у месяц!" - абурыўся Кіраўнік дзяржавы ўмовамі працы рабочых.\nНезадаволены Прэзідэнт і аператыўнасцю вырашэння пытанняў па закупцы новага абсталявання. Яно вельмі неабходна для выканання прадпрыемствам больш складаных, а адпаведна і больш прыбытковых заказаў, у той час як цяпер даводзіцца працаваць на станках, якім не адзін дзясятак гадоў. Кіраўніцтва прадпрыемства правяло шэраг працэдур па арганізацыі закупкі, аднак практычных вынікаў пакуль няма. У той жа час Аляксандр Лукашэнка звярнуў увагу, што тут жа ў Аршанскім раёне ёсць станказавод "Чырвоны барацьбіт", кіраўнік якога Аляксандр Шульгін таксама прысутнічаў на мерапрыемстве. Ён пацвердзіў здольнасць свайго прадпрыемства аператыўна паставіць большасць неабходнага абсталявання. "Вы ведалі строгае патрабаванне Прэзідэнта. Чаму не сказалі, што не патрэбны ніякі імпарт, ніякія конкурсы, у нас "Чырвоны барацьбіт" тут робіць?" - адрасаваў Аляксандр Лукашэнка пытанне адказным чыноўнікам.\nЁн даручыў арганізаваць прамыя закупкі неабходнага абсталявання як у названага прадпрыемства, так і іншых айчынных вытворцаў, а па імпарце набыць толькі тое, што яны не змогуць паставіць. "З сённяшняга дня пачынай сюды пастаўку станкоў. Пад тую рэнтабельнасць, якая ў цябе ёсць. Забірайце гэтыя лоты і заказы і пачынайце па існуючых цэнах пастаўляць станкі", - распарадзіўся беларускі лідар, звяртаючыся да дырэктара "Чырвонага барацьбіта".\nПрэзідэнт таксама запатрабаваў у сціслыя тэрміны навесці парадак як унутры невыкарыстоўваемых цэхаў, так і на тэрыторыі завода, адрамантаваць дах, падумаць, як эфектыўна выкарыстоўваць пакуль не задзейнічаныя ў вытворчасці памяшканні. Аляксандр Лукашэнка неаднаразова падкрэсліваў, што ўсё гэта неабходна рабіць якасна і па-гаспадарску, арыентуючыся на перспектыву і не займаючыся паказухай.\nРазмова аб гаспадарскім стаўленні да дзяржаўнай маёмасці ішла і ў час наведвання Прэзідэнтам ААТ "Оршааграпраммаш", якое ўваходзіць у холдынг "Бабруйскаграмаш".\nАляксандр Лукашэнка падрабязна азнаёміўся з работай прадпрыемства, пацікавіўся загрузкай яго магутнасцей і фінансава-эканамічнымі паказчыкамі. Кіраўніку дзяржавы прадэманстравалі лінейку выпускаемай прадукцыі і расказалі аб перспектывах развіцця вытворчасці.\nНа заводзе папрасілі дапамагчы ў рэструктурызацыі даўгоў холдынга - падрыхтаваны ўжо адпаведны праект Указа. Аляксандр Лукашэнка даручыў кіраўніцтву Адміністрацыі Прэзідэнта разабрацца ў гэтым пытанні, далажыць у бліжэйшы час і ўнесці свае прапановы.\nАсаблівую ўвагу Кіраўнік дзяржавы звярнуў на неабходнасць мэтавага выкарыстання вытворчых памяшканняў. Гэта пытанне было ўзнята пасля таго, як стала вядома, што адзін з будынкаў прададзены пад склад, хоць у ім можна было б арганізаваць дадатковую вытворчасць. "Я ўпэўнены, там ніхто нічога рабіць не будзе. Вось за агароджу выпхнулі памяшканне - і ўсё. Вярніцеся да гэтага пытання і разбярыцеся", - даручыў Прэзідэнт.\nАляксандр Лукашэнка таксама наведаў Аршанскі мясакансервавы завод, дзе азнаёміўся з вытворчай базай прадпрыемства і тэхналагічнымі працэсамі. Кіраўнік дзяржавы пацікавіўся, наколькі вялікі попыт на прадукцыю, і адзначыў неабходнасць пашырэння яе асартыменту.\nПабываўшы ў некалькіх цэхах, Прэзідэнт пакрытыкаваў тое, як утрымліваюцца памяшканні і выкарыстоўваецца матэрыяльна-тэхнічная база. "Да 7 лістапада 2020 года тут гэтага быць не павінна. Трэба выдзеліць сродкі, арганізаваць новы забойны цэх, усё гэта знесці і зрабіць сучаснае прадпрыемства. Яно павінна быць як самыя лепшыя мясакамбінаты", - падкрэсліў Аляксандр Лукашэнка.\nСтрогая размова адбылася і на наступным прадпрыемстве - ААТ "Тэхніка сувязі" ў горадзе Барань Аршанскага раёна. Аляксандр Лукашэнка выказаў крытыку ў адрас шэрага кіраўнікоў высокага ўзроўню за недастатковыя намаганні па рэалізацыі дадзеных раней даручэнняў.\n"Тэхніка сувязі" знаходзіцца ў веданні Дзяржкамваенпрама і ўваходзіць у склад холдынга "Геаінфармацыйныя сістэмы кіравання". Ставілася задача развіваць вытворчасць на існуючых плошчах, пашыраючы выпуск і наменклатуру запатрабаванай на рынку прадукцыі. Аднак па факце многія будынкі і памяшканні або не выкарыстоўваюцца, або выстаўлены на продаж, або плануюцца пад знос.\nКіраўніку дзяржавы ў цэлым далажылі аб планах па развіцці прадпрыемства, дадатнай дынаміцы - растуць аб'ёмы выпускаемай прадукцыі, ствараюцца новыя рабочыя месцы. Тым не менш Аляксандр Лукашэнка звярнуў увагу кіраўніцтва галіны, што яго даручэнні выконваюцца далёка не ў поўным аб'ёме, а заява аб тым, што астатніх вытворчых плошчаў дастаткова, - толькі тлумачэнне недастаткова эфектыўнай работы. "Калі нічога не рабіць, то дастаткова. А калі паставіць перад сабой мэту... бо першапачаткова задача ставілася, каб гэта ўсё было вамі асвоена і там вырабляўся прадукт, патрэбны для рынку, - сказаў Прэзідэнт. - А вы легкадумна падышлі: гэта, гэта і гэта пад бульдозер. А гэта - прададзім. Ну, што за завод будзе?! Я і без вас гэта зрабіў бы. Я бачу, вы наогул не думалі над вырашэннем той задачы, якая была пастаўлена".\n"Навошта мне міністэрства і міністр такі (размова аб Дзяржкамваенпраме), які пад бульдозер будзе пускаць тое, што я яму сказаў асвоіць", - падкрэсліў беларускі лідар.\nАляксандр Лукашэнка змяніў першапачаткова прапанаваны маршрут наведвання і асабіста агледзеў вытворчую тэрыторыю прадпрыемства. На паверку высветлілася, што ў многіх месцах не тое што не арганізавана вытворчасць, а нават не наведзены элементарны парадак. "Вось ваш твар, калі ўжо вы сюды прывялі паказаць нешта і паказалі... Ну так, вы не планавалі, што я зайду ў ваш "туалет". Вы ператварылі праз паверх гэта памяшканне ў туалет, дзе ніхто ніколі не прыбіраў. Мы сёння пакажам усяму народу, як вы працуеце", - заявіў Кіраўнік дзяржавы.\n"Вы вырашылі са мной абысціся, не затрачваючы шмат сіл і сродкаў. Вось, цяпер пакажам: увайшлі, на ліфце падняліся, там нейкія платы стругаюць... У нас усё добра, - адзначыў Прэзідэнт. Гэта ж трэба дадумацца... Два гады аб адным і тым жа кажу. Прыехаў - "цуды". Пачынаючы ад Дзяржсакратара, Кіраўніка Адміністрацыі і Прэм'ер-міністра вы так працуеце".\nУ час рабочай паездкі таксама абмяркоўваліся сітуацыя з наяўнасцю працоўных рэсурсаў у Віцебскай вобласці, планы па развіцці малых населеных пунктаў і раённых цэнтраў, асабліва ў частцы вытворчай сферы. "Тое, што мы вуліцы падрамантуем і па прынцыпе Копысі ажыццявім добраўпарадкаванне, - гэта паўсправы. Галоўнае - заняць людзей, каб людзі там працавалі і заставаліся ў гэтых цудоўных мясцінах", - звярнуў увагу беларускі лідар.\nГубернатар Мікалай Шарстнёў адзначыў, што за многія гады па аб'ектыўных і суб'ектыўных прычынах па аб'ектыўных і суб'ектыўных прычынах у рэгіёне знізілася колькасць насельніцтва, адпаведна зменшылася і колькасць занятых у эканоміцы. Таму акцэнт у развіцці будзе рабіцца на тыя раёны, якія маюць асноўную працоўную сілу, сярод іх і Аршанскі. "Развіццё Аршанскага раёна сёння найбольш актуальнае пытанне не толькі для занятасці, але і напаўняльнасці бюджэту. Калі нам удасца, каб бюджэт Аршанскага раёна быў недатацыйным (а сума датацый дзесяці раёнаў складае суму датацый Аршанскага), то ў нас з'явяцца сродкі для развіцця іншых рэгіёнаў", - адзначыў кіраўнік вобласці.\nУ Віцебскай вобласці падрыхтавана спецыяльная праграма, якая прадугледжвае рэалізацыю інвестыцыйных праектаў у кожным раёне на агульную суму каля Br6,5 млрд. Як запэўніў губернатар, гэта не проста планы, па шэрагу інвестпраектаў пачалася ўжо работа. "У вобласці каля 21 тыс. не занятых у эканоміцы людзей. Прыкладна палавіну - 10 тыс. - мы зможам працаўладкаваць пры рэалізацыі гэтых праектаў. Мы вызначылі для сябе цэнтры эканамічнага росту", - расказаў Мікалай Шарстнёў. Прадугледжваецца развіццё сферы турызму, стварэнне новых прадпрыемстваў і вытворчасцей, развіццё перапрацоўкі мясцовых відаў сыравіны, а таксама сфер лесанарыхтоўкі і дрэваапрацоўкі, будаўніцтва транспартна-лагістычных цэнтраў. Будуць стварацца дадатковыя прывабныя ўмовы, каб моладзь не імкнулася выехаць з малых населеных пунктаў і раённых цэнтраў.\nГаворачы аб пытаннях занятасці, Аляксандр Лукашэнка звярнуў увагу на неабходнасць бачыць рэальную сітуацыю, у тым ліку з беспрацоўем, не арыентавацца толькі на лічбы афіцыйна зарэгістраванага, а, напрыклад, улічваць і выпадкі з вымушанай няпоўнай занятасцю. У цэлым Прэзідэнт патрабуе ад мясцовых улад не замоўчваць праблемы, а вырашаць іх.\nПлануецца, што размова аб развіцці сацыяльнай і вытворчай сфер рэгіёна прадоўжыцца 14 жніўня на выязной нарадзе.


Алесь Чахольскі: У Берасці ёсць суд маскоўскі і ленінскі, беларускага няма | БЕЛАРУСКАЕ РАДЫЁ РАЦЫЯ\nАлесь Чахольскі: У Берасці ёсць суд маскоўскі і ленінскі, беларускага няма\nАлесь Чахольскі: У Берасці ёсць суд маскоўскі і ленінскі, беларускага няма (абноўлена)\nУ Берасці працягваюцца судовыя разгляды па справе канфіскаваных на мяжы кнігаў Зянона Пазняка, якія былі прызнаныя “экстрэмісцкімі”. Гэтым разам разглядалася скарга адказнага сакратара Управы Кансерватыўна-хрысціянскай партыі БНФ Алеся Чахольскага на неправамоцнасць экспертаў, якія давалі заключэнне па кнігах. Некаторыя з іх з’яўляюцца прадстаўнікамі грамадскай арганізацыі “Белая Русь”, а тая падтрымлівае дзейную ўладу ў Рэспубліцы, – кажа палітык.\n– У слаўным горадзе Берасце ёсць суд маскоўскі, ёсць суд ленінскі. Беларускага няма. Быў працяг разгляду на экспертнае заключэнне. Відавочна, гэта палітычная справа. Гэта спроба ўлады зрабіць справу рукамі так званых экспертаў спадароў Ляўковіча і Гетмана. Яны выкарысталі свае службовыя становішчы для таго, каб расправіцца са сваімі палітычнымі апанентамі.\nПрадстаўнікі экспертнай камісіі, якія з’явіліся ў суд, не давалі каментароў. Працэс доўжыўся 2,5 гадзіны. Судовае рашэнне чакаецца заўтра. Суддзя – Алена Кавальчук.\nАд берасцейскіх суддзяў зараз залежыць ці будуць кнігі “Добрая фатаграфія” і “Абарона Курапатаў. Народны мемарыял” аўтарства Зянона Пазняка прызнаны экстрымісцкімі. Актывістам КХП БНФ Алесем Чахольскім з нагоды гэтага была пададзена скарга, і рашэнне па ёй мусяць прыняць 23 лютага.\nКаментуе юрыст Галіна Пархімчык:\n– Думаю, не дай бог, калі гэтае заключэнне прызнаюць адпавядаючым заканадаўству, то гэта дрэнны будзе прэцэдэнт, таму што нам як бы будзе забаронена мець гэтыя кнігі, чытаць іх.\nЮрась Беленькі (намеснік старшыні КХП БНФ): Калі зараз прызнаюць гэта экстрэмізмам, значыць, будзе пяройдзены нейкі Рубікон. Як у Германіі некалі пачалі паліць кнігі. Калі проста забаранілі – адна справа. Але калі праз суд гэта прайшло, значыць дадзена адмашка да палітычнай расправы.\nАбедзве кнігі з шэрагам іншых былі канфіскаваныя ў Алеся Чахольскага на беларускай мытні ў Берасці. Пасля гэтага з прадстаўнікоў аддзела ідэалогіі мясцовага выканкаму і ідэалагічнага апанента КХП БНФ – аб’яднання “Белая Русь” была складзена экспертная камісія, якая ўгледзела ў кнігах прыкметы экстрэмізму. Чахольскі ў сваю чаргу стаў пярэчыць гэтаму рашэнню і адстойваць сваю праўду ў судах. “Тут ідзе барацьба ідэалогій, таму калі прызнаюць кнігі экстрэмісцкімі, то справа відавочна мае палітычны падтэкст”, – мяркуе Чахольскі.


Праваабаронцы патрабуюць змяніць Закон «Аб псіхіятрычнай дапамозе»\nhttp://spring96.org/be/news/67219 2013 2013-11-15T14:54:13+0300 2013-11-15T14:54:13+0300 2013-11-15T14:54:13+0300 be http://spring96.org/files/images/sources/medabslugouvanne.jpg Праваабарончы цэнтр «ВЯСНА» Праваабарончы цэнтр «ВЯСНА» Праваабарончы цэнтр «ВЯСНА»\nТак паводле арт. 40 Закона, «правы пацыентаў могуць быць абмежаваныя па рэкамендацыі лекара, загадчыкам аддзялення або кіраўніком псыхіятрычнага стацыянара, калі іх ажыццяўленне дае непасрэдную небяспеку для гэтых пацыентаў і (або) іншых асоб. Тым самым могуць быць абмежаваныя наступныя правы:\n- весці перапіску;\n- адпраўляць і атрымліваць тэлеграмы, лісты, грашовыя пераклады, пасылкі і бандэролі, атрымліваць перадачы;\n- карыстацца тэлефонам».\nЗдавалася б, што дрэннага ў гэтым абмежаванні, але па сутнасці, гэтым артыкулам абмяжоўваюцца зносіны пацыентаў са знешнім светам. Чалавек проста застаецца адрэзаным ад астатніх людзей, уключаючы родных і блізкіх.\nДадзеная праблема прыцягнула ўвагу Людмілы Волкавай. Праваабаронца звярнулася ў Канстытуцыйны Суд Рэспублікі Беларусь з просьбай праверыць артыкул 40 Закона Рэспублікі Беларусь № 349-3 "Аб аказанні псіхіятрычнай дапамогі» на адпаведнасць арт.40 Канстытуцыі Рэспублікі Беларусь .\nЯна лічыць, што «падобныя абмежаванні не дазваляюць пацыенту паведаміць аб злачынстве, заявіць аб катаваннях, жорсткім або нялюдскім звароце, а таксама абмяжоўваюць права на абарону ў адпаведнасці з арт.62 Канстытуцыі Рэспублікі Беларусь. Акрамя таго, дадзеная норма прымяняецца аднаасобна, што не выключае магчымасць прадузятага адносіны асобы, які прымае абмежаванні да пацыента» .\nПраваабаронца лічыць, што Закон у такой рэдакцыі збольшага з'яўляецца перажыткам мінулага, і ў дадзены момант, з ім мы можам вярнуцца да карнай псіхіятрыі, калі праваабаронцаў і людзей, нязгодных з уладай, зноў будуць хаваць у псіхіятрычныя бальніцы і пазбаўляць магчымасці кантактаваць не толькі з знешнім светам, але і блізкімі людзьмі. Акрамя гэтага, чалавек не зможа нікому паведаміць, што з ім адбываецца, і якія меры прымусовай псыхіятрыі, а можа і катаванні да яго ўжываюць.\n"Тым самым многія злачынствы, пра якія не можа ісці гаворкі ў цывілізаванай дзяржаве, будуць не толькі беспакаранымі, але і практычна легальнымі", - паведаміла Людміла Волкава.\n15.11.2013 Тэгі: заканадаўства, карная медыцына


Catholic.by - Папская акадэмія жыцця прадставіла дакумент на тэму старасці ва ўмовах пасля пандэміі\n10.02.2021 09:53 Паводле: Vatican News\nПандэмія, як адзначаецца ў тэксце дакумента, выявіла «ўзаемазалежнасць паміж усімі людзьмі і існаванне моцнай няроўнасці». Кожны апынуўся ў моры падчас буры, але ва ўсіх «розныя лодкі»: «найбольш уразлівыя тонуць штодзённа». У сувязі з гэтым, як паведамляе беларуская рэдакцыя парталу Vatican News, ватыканская структура заклікае пераасэнсаваць «мадэль развіцця ўсёй планеты».\nАўтары дакумента звяртаюць увагу на сітуацыю пажылых у час пандэміі, якія сталі першымі ахвярамі каранавірусу. Найбольшая колькасць смяротных выпадкаў назіралася ў дамах для састарэлых. У сувязі з гэтым Папская акадэмія жыцця указвае на неабходнасць «новай канцэпцыі, новай парадыгмы, якая дазволіць грамадству клапаціцца пра пажылых».\nПрацягласць чалавечага жыцця, як адзначаецца ў пасланні, увесь час расце, у сувязі з чым узнікаюць новыя культурныя, антрапалагічныя і эканамічныя выклікі. Паводле дадзеных Сусветнай арганізацыі аховы здароўя, у 2050 г. у свеце будзе налічвацца каля 2 мільярдаў людзей ва ўзросце за 60 гадоў — кожны пяты жыхар планеты будзе пажылым.\n«Важна зрабіць нашы гарады інклюзіўнымі і гасціннымі для пажылых асоб і ўвогуле для ўсіх уразлівых людзей», — падкрэсліваюць аўтары дакумента.\nСвяты Пасад заклікае пераадолець стэрэатыпнае бачанне, згодна з якім старасць лічыцца «нешчаслівым узростам». «Быць пажылым — гэта Божы дар і велізарны рэсурс, гэта здабытак, які трэба клапатліва абараняць», — падкрэсліваецца ў дакуменце.\nЗвяртаецца ўвага на важнасць сустрэчы паміж пакаленнямі, а таксама наладжвання новых форм клопату аб састарэлых, каб тыя не адчувалі сябе самотнымі і пакінутымі.\nНе менш важны клопат пра духоўнае жыццё асоб сталага ўзросту, бо старасць — гэта «набліжэнне не да канца, а да таямніцы вечнасці».\nЗаўважаецца таксама, што «толькі дзякуючы пажылым людзям моладзь можа знайсці свае карані, і толькі дзякуючы моладзі пажылыя могуць вярнуць сабе здольнасць марыць».\nПапская акадэмія жыцця звяртае ўвагу на важнасць сведчання, якое старэйшае пакаленне можа даваць сваёй уразлівасцю. Такое сведчанне з’яўляецца сапраўдным «вучэннем, жыццёвым урокам», бо старасць — час поўнага даверу Богу.\nАбноўлена 10.02.2021 12:48


ЧАЛАВЕК У БЕЛЫМ ХАЛАЦЕ | Вольны горад\nЧАЛАВЕК У БЕЛЫМ ХАЛАЦЕ\n2.13.2017 | Творчая майстэрня\nСямён ПАНІЗОЎЦАЎ, фота аўтара\nІвану Елісеевічу Кутасаву прысьвячаецца\nПАРАДАКСАЛЬНЫЯ ПАРАЛЕЛІ ці СУЧАСНАЯ СУПРАЦЬЛЕГЛАСЬЦЬ\nЛёс не адпускае мяне з сваіх “абдымкаў”. Ён з неймаверным пастаянствам іспытвае мяне на трываласьць. Час ад часу падкідвае мне жорсткія выпрабаваньні. Але, мабыць, так у жыцьці і трэба! Каб пазнаць яшчэ адзін тып людзей. Бо як пяецца ў песьні: «Рядом с добром уживается зло». Нездарма кажуць, што людзей мы сустракаем не проста так. Жыцьцё дае нам магчымасьць чаму-небудзь у іх навучыцца. Нават чалавек, які паступіў з табою ня вельмі добра, таксама для чагосьці ў жыцьці патрэбны. Складанасьці закаляюць характар, робяць чалавека лепей!\nДзьве тысячы чацьверты год. Дваццаць чацьвертага чэрвеня. Лета набрала разгон. Дзень заліты асьляпляльнымі промнямі нябеснага сьвяцілы. Сонца не шкадуе сваёй абагравальнай энергіі. Горад рыхтуецца да сьвяткаваньня свайго 400-годзьдзя.\nВуліца Смаленская (зараз – Ленінская). І, менавіта, на гэтай вуліцы, толькі ўжо ў пачатку яе, амаль праз пяцьдзесят год, я трапляю ў ДТЗ!…\nЛегкавы траспартны сродак ляцеў мне насустрач па вуліцы з шалёнаю хуткасьцю. Склаўшаяся сітуацыя варыянтаў для манеўра мне не пакідала. Пасьпеў зрабіць паралельна толькі два дзеяньні: мысьленна разьвітацца з жыцьцём і націснуць на панаж тормаза… Сутыкненьне адбылося амаль лоб у лоб! Ад удару маё аўто адкінула назад на чатыры метры! Палёта ў адваротны бок я нават і не адчуў. Усё адбылося імгненна. Калі адкрыў вочы, нават не паверыў, што знахожуся яшчэ на гэтым сьвеце. “Старуха з касою” і на гэты раз нейкім чынам прамахнулася: праскочыла міма мяне, зачапіўшы толькі сваім чорным крылом!\nЛевую дзьверцу майго легкавіка заклініла. Вылез праз правую дзьверцу пасажыра…\nРазам з працаўнікамі ДАІ абмерылі месца здарэньня. Болю ніякага не адчуваў. Але, калі ДАІшнікі прывезьлі мяне ў нашу бальніцу, а гэта мэтраў каля сямісот ад месца здарэньня, ў памяшканьне панесьлі ўжо на руках.\nРэнтгенаўскі здымак паказаў аскольніцкія пераломы каленных чашак на дзьвюх нагах і пералом галенастопнай часткі правай. Дзьве ніжнія канечнасьці ад пятак да поясу замуравалі ў гіпс і на каталцы па калідорах да ліфту, а потым – у палату на трэцім паверсе павезлі на “адпачынак”. Зноў у хірургічнае аддзяленьне той жа роднай нашай Чэры каўскай бальніцы. Толькі памяшканьне ўжо другое. Прыбудавалі новае.\nПаколькі зноў стаў нехадзячым, а таму, каб не дастаўляць непрыемнасьцяў суседзям па палаце, папрасіў уладкаваць мяне ў асобны пакой. Гэта паслуга ўжо была платная. Для “камфорту” хворага — тэлевізар няспраўны (!), халадзільнік. Безумоўна, ўсё ўваходзіць у аплату. Стол, стул – само сабою…\nКаму прыходзілася лекавацца стацыянарна, ведаюць, што кіраўнік нашай краіны А. Лукашэнка “загадаў” грамадзянам Рэспублікі Беларусь хварэць ня больш дзесяці дзён! Роўна праз такі тэрмін мяне выпісваюць. Нетранспартабельнага! Замураванага! Палажэньне – толькі гарызантальна-ляжачае!\nПаўстае пытаньне: якім чынам пакінуць сьцены “роднай” лякарні ў такім становішчы?! Даю параду жонцы зьвярнуцца да галоўнага ўрача раёну Чартковай Аляксандры Леанідаўны з просьбаю дапамагчы з транспартам хвілінаў на пятнаццаць-дваццаць! За паслугу гатовы заплаціць. Праз кароткі прамежак часу жонка ўбягае да мяне ў палату з поўнымі вачыма сьлёз: галоўны ўрач сказала, што машыны ўсе занятыя і дапамагчы аніяк ня можа (!)…\nЗ жыцьцёвага вопыту ўжо ведаў, што бязвыхадных сітуацыяў не бывае: калі ёсьць уваход, абавязкова павінен быць і выхад! А з практыкі прыйшлося за своіць: калі тэба вырашыць жыцьцёва-важнае пытаньне, ня трэба ісьці да вялікікага начальніка. Лепей – рангам ніжэй. Ну і, вядомая справа, — сьвет жа не бывае бяз добрых людзей!…\nЗагадчыца службы “Хуткай дапамогі”, прывабная, з прыемным поглядам ды з вялікім працоўным стажам жанчына, Лілія Васільеўна Сцефаненка без усялякіх цяжкасьцяў тут жа вырашыла гэтую “невырашальную” для А. Чартковай праблему (тут ня лішнім будзе ўзгадаць, што Лілія Васільеўна таксама працавала разам з Іванам Елісеевічам). А санітарачка нашага аддзяленьня разам з кіроўцам машыны “Хуткай дапамогі” на каталцы “выгрузілі” мяне з трэцяга паверху хірургічнага аддзяленьня, уладкавалі ў карэту з чырвоным крыжам і адтранспарціравалі дадому. Яны і ўнесьлі мяне ў кватэру!\nАсабліва хачу адзначыць, а гэта вельмі актуальна ў сёняшні час, што аніякіх грошай у мяне ніхто не ўзяў і не патрабаваў!\nУ пачатку свайго нарыса я абяцаў аніякіх каментароў не пісаць. Мяркую, у чытача ня будзе да мяне прытэнзіяў на гэты конт. А высновы з прачытанага ён паспрабуе зрабіць самастойна!\nЛёс не адпускае мяне з сваіх “абдымкаў”. Ён з неймаверным пастаянствам іспытвае мяне на трываласьць. Час ад часу падкідваючы мне жорсткія выпрабаваньні!\nМенск, анкалагічны дыспансер, ліпень 2016 г.\n*Абарона ад спаму: Лимит времени истёк. Пожалуйста, перезагрузите CAPTCHA. × = двадцать


У Магілёве выдалі кнігу 18-га стагодзьдзя пра беларускіх езуітаў\n16 травень 2015, 14:01\nАляксей Бацюкоў прэзэнтуе кнігу пра беларускіх езуітаў\nЭпісталярны раман XVIII стагодзьдзя «Дзіўныя паведамленьні пра езуітаў Беларусі» прэзэнтавалі ў магілёўскай ратушы 15 траўня, у Міжнародны дзень музэяў.\nСтарадрук набыў на інтэрнэт-аўкцыёне і 29 ліпеня 2013 году перадаў Музэю гісторыі Магілёва маскоўскі беларус Алесь Чайчыц. Перакладзеная на беларускую мову кніга выйшла на прыватныя ахвяраваньні. Пераклад зрабіў беларус, які жыве ў Нямеччыне, Алег Давід Лісоўскі. Прэзэнтаваў твор дырэктар музэю гісторыі Магілёва Аляксей Бацюкоў.\n«Арыгінал гэтага выданьня, — кажа пра гісторыю кнігі Бацюкоў, — быў надрукаваны ў 1786 годзе ў Франкфурце-на-Майне і Ляйпцыгу. Перад ім было выданьне на італьянскай мове. Кніга прысьвечана падзеям, якія адбываліся ў Беларусі, а канкрэтна ў Магілёве, у 1770-80-я гады».\nПаводле дырэктара магілёўскага музэю, у кнізе апісваюцца падзеі, зьвязаныя з каталікамі, якія пасьля падзелу Рэчы Паспалітай на беларускіх землях апынуліся без духоўнага патранату. Расейская імпэрыя не жадала іх аддаваць пад уладу ранейшых біскупаў, бо многія зь іх не прызнавалі падзелу і лічылі яго гвалтам.\nУ кнігу ўкладзеная мапа Вялікага Княства Літоўскага з вылучанымі беларускімі абшарамі, якія забрала Расейская імпэрыя пасьля першага падзелу Рэчы Паспалітай\n«Паўстаў юрыдычны казус, які патрабаваў, каб каталіцкае насельніцтва мела легальную духоўную ўладу. Пад ціскам расейскай імпэратрыцы Кацярыны ІІ біскупам стаў Станіслаў Богуш-Сестрынкевіч. Ён галоўны герой гэтай кнігі, якога намагаюцца абяліць. Яго дужа крытыкавалі сучасьнікі, і ў абарону сьвятара выступае аўтар кнігі», — даводзіў грамадзе Аляксей Бацюкоў.\nПры новапрызначаным біскупу працягвалі дзеіць мясцовыя езуіты, якіх па ўсім сьвеце амаль не засталося. Езуіцкі ордэн быў забаронены, і існавала дужа вялікая антыезуіцкая партыя, якая прэтэндавала ня толькі на духоўны аўтарытэт езуітаў, але і на іхную духоўную ўладу, якая манэтызавалася даволі вялікімі грашыма. У гэтай барацьбе ахвяраў было нямала. Ёй мог стаць і Богуш-Сестрынкевіч, які не дазваляў абвясьціць пра роспуск ордэну езуітаў.\n«Такім чынам, на тэрыторыі Беларусі езуіты захаваліся. У Магілёве існаваў езуіцкі калегіюм. Езуіты былі ў Мсьціславе. У кнізе пералічаныя і апісаныя ўсе езуіцкія прыходы, якія існавалі да 1786 году. Кніга напісана невядомым аўтарам і распаўсюджвалася, хутчэй за ўсё, у асяродках адэптаў каталіцкай царквы», — зазначыў Аляксей Бацюкоў.\nКніга аздобленая каляровымі ілюстрацыямі\nАлег Давід Лісоўскі ў разьдзеле «Ад перакладчыка» адзначае, што «аўтар кнігі бачыць сваёй мэтай апраўданьне езуітаў ва ўмовах шматлікіх паклёпаў і інтрыг, што суправаджалі іх скасаваньне».\nУ кнізе нямала каляровых ілюстрацыяў з партрэтамі сьвятароў і палітычных дзеячаў канца XVIII стагодзьдзя.\nМагілёўцам паказалі Магілёў, якога ўжо няма ФОТА


Интервью с депутатом Палаты представителей Национального собрания Беларуси В. М. Байковым — Шумилино. Новости Шумилино и Шумилинского района. Герой працы. Герой труда. Районная газета\n03.10.2011 shumilino197Комментарии on Интервью с депутатом Палаты представителей Национального собрания Беларуси В. М. Байковым\nЗ дэпутатам Палаты прадстаўнікоў Нацыянальнага Сходу Рэспублікі Беларусь па Віцебскай сельскай выбарчай акрузе № 21 Васілём Байковым мы сустрэліся пасля чарговага прыёму выбаршчыкаў. Размова пайшла пра надзённыя клопаты, якімі жывуць вяскоўцы, пра парламенцкую дзейнасць.\n– Васіль Міхайлавіч, 30 чэрвеня завяршыла сваю работу восьмая сесія Палаты прадстаўнікоў чацвёртага склікання. Што вы як старшыня Пастаяннай камісіі па дзяржаўным будаўніцтве, мясцовым самакіраванні і рэгламенце адзначылі ў плане прыняцця законапраектаў?\n– Дэпутаты працавалі актыўна. Адзначу, што рэалізаваны планы\nпа разгляду парадку дня сесіі, у які было ўключана каля 90 пытанняў. 24 законапраекты прыняты ў першым чытанні, 59 – у другім, у тым ліку 38 законапраектаў аб ратыфікацыі міжнародных дагавораў. Да ведама прынята 7 дэкрэтаў кіраўніка дзяржавы.\nЦэнтральнае месца ў парадку дня займалі пытанні па Праграме сацыяльна-эканамічнага развіцця краіны на 2011-2015 гг., а таксама Дырэктыва № 4 Прэзідэнта Рэспублікі Беларусь, аб чым грунтоўна гаварыў на сесіі Старшыня Палаты прадстаўнікоў Уладзімір Паўлавіч Андрэйчанка.\nСпынюся на прыярытэтных накірунках прынятых рашэнняў.\nНапрыклад, у мэтах развіцця прадпрымальніцкай ініцыятывы і стымулявання дзелавой актыўнасці спрошчаны працэдура ліцэнзавання, а таксама парадак дзяржаўнай рэгістрацыі нерухомай маёмасці.\nДа важнейшых вынікаў сесіі трэба аднесці рашэнні па стварэнні перадумоў для нарошчвання экспартнага патэнцыялу. Ратыфікавана больш за 20 міжнародных пагадненняў, накіраваных на развіццё мытнага Саюза Беларусі, Казахстана і Расіі, умацаванне двухбаковых эканамічных сувязей.\nВарта звярнуць увагу на прыняты ў ходзе сесіі праект Закона Рэспублікі Беларусь “Аб аўтарскім праве і сумежных правах”. Ствараючы дадатковыя стымулы для аўтараў, ён фарміруе перадумовы для таго, каб у айчынную навуку і культуру актыўней прыцягваліся новыя творчыя і інтэлектуальныя сілы, аб’екты аўтарскага права дынамічна ўключаліся ў эканамічны абарот.\nПрацягваецца аптымізацыя адміністрацыйных працэдур, у прыватнасці, у такой сферы гаспадарчай дзейнасці, як абыходжанне з аб’ектамі расліннага свету. Уносіліся запатрабаваныя часам папраўкі ў заканадаўства аб арэндзе і залогу. Ажыццяўлялася ўпарадкаванне нормаў у вобласці бюджэтных і падатковых адносінаў.\nЗадача стварэння камфортных умоў для бізнесу запатрабавала карэкціроўкі асобных пытанняў судаўладкавання. Больш шырокаму выкарыстоўванню альтэрнатыўных спосабаў вырашэння спрэчак і скарачэнню нагрузкі на агульныя і гаспадарчыя суды паслужаць палажэнні праекта Закона аб трацейскіх судах. Аптымізаваны парадак выканання судовых рашэнняў, у тым ліку пры рэалізацыі маёмасці на таргах.\n– Якія прыярытэты пераважаюць у сацыяльным блоку?\n– Гэта пытанні рэгулявання сямейных адносінаў, што заканамерна. Дабрабыт любога грамадства заснаваны на дабрабыце сям’і. Карэкціроўка Кодэкса Рэспублікі Беларусь аб шлюбе і сям’і ўводзіць спрошчаныя працэдуры заключэння шлюбу, удакладнення правоў і абавязкаў мужа і жонкі, узмацненне абароны інтарэсаў дзяцей. Пільная ўвага нададзена пытанням усынаўлення, галоўным прынцыпам якога становіцца падбор сям’і для дзіцяці, а не дзіця для сям’і.\nНа сесіі зроблены крок яшчэ ў адным важным накірунку. Кожная сёмая сямейная пара ў Беларусі мае праблемы з рэпрадуктыўным здароўем. Наша задача – дапамагчы такім сем’ям. Сучасныя медыцынскія тэхналогіі дазваляюць гэта зрабіць, аднак іх укараненне патрабуе ўвязкі цэлага комплексу прававых і маральных аспектаў, забеспячэння правоў і інтарэсаў будучых бацькоў, донараў, сурагатных маці, і, перш за ўсё, дзіцяці. Разгледжаны ў першым чытанні адпаведны законапраект якраз і дазволіць адрэгуляваць гэтыя праваадносіны.\nПрацягваючы тэму аховы здароўя, адзначу такую сферу, як аказанне псіхіятрычнай дапамогі. Тут важна выпрацаваць нормы, якія дазвалялі б абараніць правы пацыента і пры гэтым абараніць медыцынскіх работнікаў і грамадзян ад небяспечных паводзінаў асоб, якія пакутуюць ад псіхічных растройстваў.\nАпошнія падзеі на еўрапейскім харчовым рынку сведчаць аб выключнай актуальнасці тэмы сацыяльна-эпідэміялагічнага дабрабыту насельніцтва. Папярэджанню падобных выпадкаў будзе садзейнічаць прыняцце законапраекта, накіраванага на недапушчэнне эпідэмій і забеспячэнне бяспекі харчовай сыравіны і прадуктаў.\nПрынцыпова падышлі дэпутаты да абмеркавання пытанняў удасканалення заканадаўства аб кінематаграфіі.\n– Што б вы сказалі пра міжнародную актыўнасць дэпутацкага корпусу?\n– Яна накіравана, у першую чаргу, на далейшае развіццё міжпарламенцкіх сувязей. Нашы прадстаўнікі прынялі ўдзел амаль у сарака міжнародных мерапрыемствах і сустрэчах. Геаграфія гэтых кантактаў ахоплівала Аўстрыю, Бельгію, Казахстан, Расію, Сербію, Турцыю, Украіну і Францыю. Актыўная работа праводзілася ў рамках міжпарламенцкіх арганізацый. У чэрвені ў Мінску прайшла 39 сесія Парламенцкага Сходу Саюза Беларусі і Расіі і пасяджэнні яе рабочых органаў. Парламентарыі разглядзелі блок пытанняў, сярод якіх – асноўныя накірункі сацыяльнага развіцця Саюзнай дзяржавы да 2015 года.\nУ маі гэтага года наша парламенцкая дэлегацыя ўдзельнічала ў мерапрыемствах міжпарламенцкіх ансамбляў Еўразійскага эканамічнага таварыства, Садружнасці Незалежных Дзяржаў, а таксама Парламенцкай Асамблеі Арганізацыі Дагавора аб калектыўнай бяспецы, якія традыцыйна праходзілі ў Санкт-Пецярбургу. Самая пільная ўвага была нададзена перспектывам развіцця ЕўраАзЭС, перш за ўсё, пытанням фарміравання мытнага саюза ў рамках гэтай інтэграцыйнай структуры. Мы таксама былі ўдзельнікамі каардынацыйнай нарады старшынь камітэтаў і камісій па абароне і бяспецы парламентаў краін – членаў АДКБ, якое нядаўна прайшло ў Маскве.\nСярод значных вынікаў міжнароднай дзейнасці трэба назваць і наш удзел у пасяджэнні парламенцкай структуры Цэнтральна-Еўрапейскай ініцыятывы, 18-й Генеральнай асамблеі Міжпарламенцкай Асамблеі Праваслаўя, вясенняй сесіі Парламенцкай асамблеі Чарнаморскага эканамічнага таварыства, першай дадатковай нарадзе па чалавечаму вымярэнню ў рамках АБСЕ і шэрагу іншых міжнародных мерапрыемствах.\nНаперадзе ў дэпутатаў не менш напружаная міжнародная праграма, якая ахоплівае ўвесь спектр міжпарламенцкага ўзаемадзеяння. Плануецца прыняць парламенцкія дэлегацыі Ірана, Карэі і Эстоніі. Рыхтуюцца візіты нашых дэлегацый у Азербайджан, Венесуэлу і на Кубу.\nУ бліжэйшы час беларускія парламентарыі будуць удзельнічаць у штогадовай сесіі Парламенцкай Асамблеі АБСЕ ў Сербіі.\n– Васіль Міхайлавіч, у перыяд паміж сесіямі вы знаходзіце магчымасць для работы ў сваёй аркузе, сустракаецеся з працоўнымі калектывамі, насельніцтвам Віцебскага, Гарадоцкага, Шумілінскага раёнаў, г. п. Руба. Сталі традыцыйнымі асабістыя прыёмы грамадзян па месцы іх жыхарства, “прамыя тэлефонныя лініі”. Важна пры ўзаемадзейянні з мясцовымі органамі ўлады і кіравання дапамагаць людзям у вырашэнні канкрэтных праблем. Наколькі гэта ўдаецца?\n– На жаль, не ўсё ў гэтым плане атрымліваецца, асабліва ў сферы жыллёва-камунальнага абслугоўвання насельніцтва. Часам чалавек не знаходзіць неабходнай падтрымкі ў органаў улады, чыноўніка і вымушаны звяртацца за дапамогай у іншыя інстанцыі. А пытанне рашаецца менавіта на месцы, што ў выніку і адбываецца.\nРазумеючы важнасць удасканальвання работы па рашэнні надзённых праблем людзей, дэпутаты ў ходзе сесіі ў двух чытаннях прынялі праект Закона Рэспублікі Беларусь “Аб зваротах грамадзян і юрыдычных асоб”. Галоўнае ў ім – максімальнае пашырэнне відаў і форм зваротаў, якія належаць абавязковаму разгляду, зняцце бюракратычных перашкод і павышэнне патрабаванняў да работы чыноўнікаў. Адначасова вызначана адказнасць за неправамерныя дзеянні заяўнікаў. Акцэнт зроблены на інфармаванне і асвету насельніцтва, забеспячэнне галоснасці работы кожнага чыноўніка, стварэнне атмасферы нецярпімасці да карупцыі, упарадкаваны некаторыя аспекты дзейнасці органаў пракуратуры.\nЗразумела, неабходна эфектыўная сумесная работа органаў улады, кіраўнікоў прадпрыемстваў, арганізацый і грамадзян. Павінна весціся прамая і адкрытая размова, а па законных зваротах людзей – прымацца канкрэтныя рашэнні.\nПачала работу восеньская сесія Палаты прадстаўнікоў. Асаблівую ўвагу дэпутацкі корпус удзеліць пошуку новых заканадаўчых рашэнняў па эканамічнай і сацыяльнай мадэрнізацыі. У праект плана падрыхтоўкі законапраектаў на 2012 год накіравана 19 дэпутацкіх ініцыятыў.\nГалоўным арыенцірам у дэпутацкай дзейнасці былі і застаюцца якасць жыцця людзей, іх давер да дзяржавы, грамадзянскі мір і спакой.


The Day of Energy in Brest\nДзень энергі і ў Брэсце\nДзень энергі і ў Брэсце: адкрыццё «сонечнага дрэва» і квэст для жыхароў.\n26 жніўня 2017 у Брэсце ўпершыню прайшоў Дзень энергіі, пад час якога жыхарам распавялі аб змяненні клімату, энергазберажэнні і ўдзеле горадаў y ініцыятыве Еўрапейскага саюза «Пагадненне мэраў па клімаце і энергіі».\nАсноўнай пляцоўкай для правядзення свята стаў гарадскі парк культуры і адпачынку. Ва ўрачыстым адкрыцці Дня энергі і прынялі ўдзел прадстаўнікі Брэсцкага гарвыканкама, МГА «Экaпартнёрства», Фонду «Інтэракцыя» і Брэсцкага абласнога ўпраўлення ПРіАНС.\nВыступоўцы падкрэслілі, што Брэст актыўна рухаецца ў напрамку скарачэння выкідаў парніковых газаў. Напрыклад, у апошні час набыта спецыяльная тэхніка для перапрацоўкі драўляных адходаў у дранку, ідзе рэканструкцыя абсталявання кацельных, а так сама распрацоўваецца канцэпцыя «разумны горад» ці «сімбія-сіці» - першы праект падобнага роду ў краіне.\nПасля цырымоніі адкрыцця для жыхароў са сцэны прагучалі некалькі выступаў аб прычынах і наступствах змены клімату, праведзенай Брэстам працы па Пагадненню мэраў і вопыце брэсцкіх устаноў у галіне энергаэфектыўнасці.\nНа працягу Дня энергіі ў парку можна было атрымаць буклеты з парадамі па энергазберажэнні і набыць энергаэфектыўную тэхніку па прывабных коштах.\nГарадскія ўлады падрыхтавалі сюрпрыз для жыхароў горада - адкрыццё «сонечнага дрэва». Дадзеная ўстаноўка прызначана для падзарадкі разнастайных гаджэтаў і атрымлівае энергію з дапамогай сонечных батарэй.\nАдной з пляцовак правядзення Дня энергіітаксама стала вулiца Савецкая, якая з'яўляецца пешаходнай і ў выходны дзень служыць цэнтрам для правядзення вольнага часу берасцейцамі. Валанцёры з брэсцкай арганізацыі «Час Зямлі» правялі для жыхароў квэст. Удзельнікам прапаноўвалася разгадаць некалькі галаваломак і знайсці ў Брэсце месцы, звязаныя з альтэрнатыўнымі крыніцамі энергіі. Арганізатары ўручылі ўдзельнікам квэста падарункі ад праекта «Падтрымка ініцыятывы« Пагадненне мэраў» у Беларусі», што фінансуецца Еўрапейскім саюзам.\nУ завяршэнні Дня энергіі ў парку для ўсіх жадаючых прайшоў паказ экалагічных фільмаў.


Балгарыя — за электронную дэмакратыю | Новы Час\nРэферэндум праходзіў адначасова з мясцовымі выбарамі, і таму яўка была дастаткова высокая. З тых, хто прыйшоў на ўчасткі, прыблізна 1,7 мільёна падтрымалі ідэю інтэрнэт-галасавання, або так званы I-Voting. Супраць прагаласавала 24 працэнты.\nГэта не значыць, што ў Балгарыі так шмат праціўнікаў інавацый. Хутчэй, кажучы «не», яны жадалі паказалі дулю ўрадавай партыі ГЕРБ, чыё кіраўніцтва падтрымала ў свой час незвычайную рэформу выбарчага кодэксу. Дарэчы, партыі урадавай кааліцыі — кансерватыўны ГЕРБ і правы «Рэфармісцкі блок» — у выніку перамаглі на выбарах.\nХаця партыі-пераможцы абяцаюць выбаршчыкам вялікія перамены, большасць каментатараў звязваюць надзею на лепшае не з палітыкамі, а менавіта з сістэмай I-Voting. Балгарская дэмакратыя перажывае не самыя лепшыя часы. Энтузіязм 1990-х гадоў саступіў месца татальнай фрустрацыі. Людзі расчараваныя ў дэмакратыі праз засілле алігархаў і палітычную карупцыю. Калі даць хабар выбарчай камісіі нельга, у ход ідуць брудныя выбарчыя тэхналогіі. Паводле тутэйшых газет, у Балгарыі напрацаваны цэлы вагон прыёмаў для атрымання патрэбнага электаральнага выніку. Самым экзатычным метадам падаецца штучнае стварэнне на тэрыторыі выбарчай акругі нейкай праблемы, напрыклад, экалагічнай. Пасля ў прысутнасці тэлекамер на дапамогу людзям у вырашэнні праблемы прыходзіць кандыдат-палітык, які сам гэтую праблему і замовіў.\nНе выпадкова колькасць аматараў хадзіць да выбарчых скрыняў у Балгарыі стабільна скарачаецца. Адначасова грамадскі пратэст усё часцей набывае фармат радыкальных вулічных акцый, як гэта было ў 2013–2014 гадах. Тады, пратэстуючы супраць новых коштаў на газ, балгары нават публічна палілі самі сябе.\nТакі трэнд каталізаваў дэбаты пра інстытуцыйныя рэформы. Пасля шматлікіх канферэнцый, ток-шоў і вывучэння замежнага вопыту, выйсце вырашылі шукаць у павялічэнні магчымасцяў кантролю з боку грамадзян. У студзені 2014-га парламент пачаў разглядаць канкрэтныя законапраекты. Прапаноў было шмат, аднак у выніку перамагла ідэя ўвесці I-Voting.\nВажны аспект на карысць I-Voting звязаны з вялікімі маштабамі працоўнай эміграцыі з Балгарыі. Нагадаем, што сёння 2 з 7,2 мільёна балгар жывуць за яе межамі, што складае 20 працэнтаў электарату. Пры гэтым, як сведчыць статыстыка, толькі 10 працэнтаў балгар у замежжы ходзяць у пасольствы ў дзень выбараў на радзіме, каб выканаць свой грамадзянскі абавязак. За кошт інтэрнэта, на думку лабістаў I-Voting, балгары-гастарбайтэры маглі б удзельнічаць у палітычным працэсе.\nАле сацыялістычны ўрад, які знаходзіўся тады пры ўладзе, заблакаваў праект. Зялёнае святло яму дала правая кааліцыя пад кіраўніцтвам Бойкі Барысава, якая перамагла на выбарах восенню 2014-га. У ліпені 2015-га ўсе супярэчнасці наконт закону пра I-Voting унутры кіруючай кааліцыі былі ўзгодненыя, і яго праз адпаведнае галасаванне адправілі на кастрычніцкі рэферэндум. Такім чынам, Балгарыя стала трэцяй краінай у свеце, дзе ў выбарчым заканадаўстве прысутнічае такая норма, як «электроннае галасаванне». Раней падобныя законы былі прынятыя ў Эстоніі і Швейцарыі.\nНе паспелі ініцыятары закону адзначыць перамогу, як усё гучней сталі галасы песімістаў. Іх галоўныя аргументы тычацца палажэння канстытуцыі, што гарантуе балгарам права на таемнае галасаванне. Галасаваць праз электронныя лісты ананімна не атрымаецца, а значыць, палітычная сіла, якая прайграла выбары, атрымлівае аргумент, каб аспрэчыць афіцыйныя вынікі праз суд. Менавіта таму ў 2011 годзе сафійскі суд забараніў пілотны праект I-Voting, які спрабавалі арганізаваць на адной са сталічных акругаў. У дадатак магчымасць кантраляваць змест электроннага выбарчага бюлетэня адчыняе новыя гарызонты для подкупу выбарцаў.\nАкрамя таго на Балканах праз невялікія заробкі і распаўсюджаны крымінал знайсці групу кампутаршчыкаў, гатовую атакаваць сайт балгарскага ЦВК, будзе не вельмі цяжка. Крытыкі галасавання праз інтэрнэт спасылаюцца таксама на той факт, што балгарская кампутарная сфера славутая сваімі хакерамі і аўтарамі кампутарных вірусаў. Самы іранічны контраргумент прапанавалі мясцовыя гумарысты. Па іх словах, краіна даўно ўжо не бачыла проста нармальных выбараў. Можа, паспрабаваць для пачатку правесці хаця б адно нармальнае празрыстае галасаванне без карупцыі і подкупаў, а пасля займацца тэхнічна складанымі мерапрыемствамі.\nАдзін з самых незвычайных аргументаў супраць новага заканадаўства прапанавалі культуролагі. На іх думку, за гады масавай міграцыі балгар за мяжу там склалася камуна з абсалютна іншымі каштоўнасцямі і забабонамі, чым у Балгарыі. Іх уплыў на палітычны працэс на радзіме праз сістэму I-Voting можа мець самыя непрадказальныя наступствы. Напрыклад, балгарам-эмігрантам можа быць абсалютна не цікавы стан сацыяльнай абароненасці ў Балгарыі або нейкія інфраструктурныя праекты. У перспектыве гэта можа правесці не да адзінства балгараў, а, наадварот, да канфлікту.\nНарэшце, некаторыя палітолагі лічаць, што балгары вельмі хутка расчаруюцца ў лічбавай дэмакратыі. Так ці інакш, дэпутаты, якія будуць абірацца таксама праз інтэрнэт, трапляючы ў парламент, становяцца практычна аўтаномнымі ад выбаршчыкаў. У гэтым плане будзе набіраць папулярнасць такі метад ціску на ўладу, як масавыя вулічныя акцыі. Практыка сведчыць, што гэта цяпер больш эфектыўны сродак прымусіць палітыкаў слухаць людзей.\nШто атрымаецца на самай справе з электронным галасаваннем у Балгарыі, мы даведаемся прыкладна праз тры гады. Раней запусціць электронную дэмакратыю папросту тэхнічна не атрымаецца.\nБалгарыя і Польшча будуць атрымліваць газ ад суседзяў па Еўрасаюзе